AN COIMISIÚN EORPACH Strasbourg, 13.12.2022 COM(2022) 729 final 2022/0424(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE Maidir le réamhaisnéis faoi phaisinéirí (API) a bhailiú agus a aistriú chun rialuithe ag teorainneacha seachtracha a fheabhsú agus a éascú, lena leasaítear Rialachán (AE) 2019/817 agus Rialachán (AE) 2018/1726, agus lena n-aisghairtear Treoir 2004/82/CE ón gComhairle {SEC(2022) 444 final} - {SWD(2022) 421 final} - {SWD(2022) 422 final} - {SWD(2022) 423 final}



MEABHRÁN MÍNIÚCHÁIN 1.COMHTHÉACS AN TOGRA •Cúiseanna agus cuspóirí leis an togra Tá méadú tagtha le fiche bliain anuas ar an líon daoine atá ag taisteal d'aer chomh maith le nuálaíochtaí faoi thionchar éifeachtúlachta a mbíonn eitleáin níos mó mar thoradh orthu agus a bhfuil gá le sreabha paisinéirí níos éifeachtaí ag aerfoirt dá bharr. In 2019, thuairiscigh an Eagraíocht Eitlíochta Sibhialta Idirnáisiúnta (ICAO) 4.5 billiún paisinéir ar fud an domhain ar aeriompar ar sheirbhísí sceidealaithe, agus níos mó ná leathbhilliún paisinéir a thagann isteach san Aontas Eorpach nó amach as gach bliain, rud a chuireann brú ar theorainneacha seachtracha aeir. Uirlis bainistithe teorann is ea an phróiseáil a dhéantar ar Réamhfaisnéis faoi Phaisinéirí (API), dá bhforáiltear sa Treoir reatha API chomh maith leis an togra seo, lena gcuirtear le héifeachtacht agus le héifeachtúlacht seiceálacha teorann, trí imréiteach taistealaithe a éascú agus a luathú, mar aon le hionstraim chun inimirce neamhdhleathach a chomhrac. Is tacar faisnéise aitheantais iad sonraí API maidir leis na paisinéirí atá ina ndoiciméid taistil in éineacht le faisnéis eitilte a bhailítear ag an tseiceáil isteach agus a aistrítear chuig údaráis teorann na tíre cinn scríbe. Toisc go bhfaigheann na húdaráis sin sonraí API roimh theacht eitilte, is féidir leo scagadh roimh ré, i gcomhréir leis an reachtaíocht is infheidhme, a dhéanamh ar thaistealaithe i gcoinne próifílí riosca, liostaí faire agus bunachair shonraí, agus ar an dóigh sin seiceálacha teorann a luathú do dhaoine atá ag taisteal de mheon macánta agus níos mó acmhainní agus ama a chaitheamh chun taistealaithe a aithint nach mór tuilleadh imscrúdaithe a dhéanamh orthu ar theacht dóibh. Caighdeán idirnáisiúnta faoin gCoinbhinsiún um Eitlíocht Shibhialta Idirnáisiúnta (Coinbhinsiún Chicago) ó 2017 is ea bunú córas chun sonraí API a bhailiú agus a aistriú. San Aontas Eorpach, tá sé á rialú ag an Treoir API. Leis an Treoir sin, forchuirtear oibleagáid ar aeriompróirí sonraí API a aistriú, arna iarraidh sin, chuig údaráis teorann na tíre cinn scríbe sula n-éireoidh an eitilt de thalamh. Ní fhorchuirtear leis, áfach, oibleagáid ar na Ballstáit sonraí API a iarraidh ó aeriompróirí, rud a chruthaíonn bearnaí agus neamhréireachtaí sa dóigh a mbailítear agus a n-úsáidtear sonraí, agus roinnt Ballstát ag bailiú sonraí API go córasach agus roinnt eile Ballstát nach ndéanann amhlaidh. Ar an meán, i gcás na mBallstát uile le chéile, meastar go mbailítear sonraí API ar 65 % d'eitiltí isteach. Cruthaítear leis sin cás ina bhfuil sé éasca do dhaoine aonair ar mian leo seiceálacha a sheachaint agus dul timpeall bealaí ina mbailítear sonraí API go seasta agus ina ionad sin taistealaíonn siad chuig a gceann scríbe trí bhealaí eitilte nach mbailítear sonraí API chomh minic sin iontu nó nach mbailítear sonraí AIP iontu ar chor ar bith. Léiríodh le meastóireacht na Treorach API a rinneadh le déanaí, fiú i gcás ina n-iarrann Ballstáit sonraí API, nach n-úsáideann a n-údaráis náisiúnta sonraí API ar bhealach comhsheasmhach i gcónaí. Go deimhin, de dheasca sonraí API is féidir le gardaí teorann réamhsheiceálacha a dhéanamh ar aitheantas na bpaisinéirí agus ar bhailíocht an doiciméid taistil a úsáidtear sna bunachair shonraí dá bhforáiltear i gCód Teorainneacha Schengen. Mar sin féin, ní úsáideann gach Ballstát na sonraí API le haghaidh réamhsheiceálacha i gcoinne na mbunachar sonraí a leagtar amach i gCód Teorainneacha Schengen. Go deimhin, cuireann Éire, nach bhfuil rannpháirteach i gCód Teorainneacha Schengen, reachtaíocht intíre den chineál céanna i bhfeidhm. Ní athróidh sé sin mar thoradh ar an Rialachán atá beartaithe. Ní shocraítear leis an Treoir API ach critéir theoranta chun sonraí API a bhailiú, a tharchur agus a phróiseáil maidir leis an gclúdach eitilte chun sonraí a bhailiú, na heilimintí sonraí atá le bailiú, nó an bealach chun na sonraí a ghabháil – nach gcuirtear san áireamh iontu forbairt ar chaighdeáin agus ar threoirlínte idirnáisiúnta maidir le bailiú sonraí API. Bíonn cleachtais a mbíonn an-difear eatarthu mar thoradh air sin, rud a chuireann bac ar éifeachtacht agus ar éifeachtúlacht na seiceálacha teorann, ach chomh maith leis sin bíonn sé ina ualach breise ar aeriompróirí ar gá dóibh sraith éagsúil ceanglas a chomhlíonadh ag brath ar na bealaí ar a n-iompraíonn siad paisinéirí agus ar an mBallstát a iarrann sonraí API.Chinnteofaí le bailiú agus tarchur sonraí API a ailíniú leis na caighdeáin idirnáisiúnta sonraí API sin comhlíonadh na gceanglas API ag an tionscal aeir. Chun úsáid éifeachtach a bhaint as sonraí API ní mór na sonraí a bheith cruinn, iomlán agus cothrom le dáta. Mura bhfuil sonraí aitheantais iontaofa agus fíoraithe, rud nach bhfuil amhlaidh uaireanta sa lá atá inniu ann, ní bheidh torthaí oibríochtúla iontaofa mar thoradh ar thras-seiceálacha i mbunachair sonraí. Ós rud é go bhfuil an tseiceáil isteach ar líne ina ghnáthchleachtas le 20 bliain anuas anois, déanann paisinéirí sonraí API ó dhoiciméad taistil a thras-scríobh de láimh nó a 'fhéindearbhú' níos mó agus níos mó anois. Mar thoradh ar shonraí API neamhiomlána, míchearta nó as dáta a aistrítear chuig údaráis náisiúnta, d'fhéadfaí bealaí éalaithe a chruthú sna cineálacha seiceálacha is féidir le húdaráis teorann a dhéanamh agus d'fhéadfaí tionchar a imirt ar deireadh ar thaistealaithe a bhféadfaí iad a chur faoi sheiceálacha míchearta agus neamhriachtanacha. Tá dlúthbhaint ag an ngá lena áirithiú go mbeidh na sonraí API a bhaileofar de cháilíocht leordhóthanach leis na modhanna a úsáideann aerlínte lena áirithiú go mbeidh na sonraí API ábhartha a bhailítear ag teacht leis an bhfaisnéis a thaispeántar ar dhoiciméid taistil. Ní leagtar síos sa chreat reatha API an bealach chun sonraí API a bhailiú ó thaistealaithe. Seachas faisnéis a thras-scríobhtar de láimh, bheadh níos lú saincheisteanna cáilíochta mar thoradh ar bhailiú uathoibrithe na sonraí agus bhainfí úsáid níos éifeachtaí agus níos éifeachtúla as sonraí API, rud a chuirfeadh leis an laghdú ar an am a chaitheann údaráis inniúla teorann ina n-idirghníomhaíocht le hiompróirí. Dá bhrí sin, leis an athbhreithniú ar an gcreat dlíthiúil reatha maidir le bailiú agus aistriú sonraí API, tá deis ann chun bainistiú teorainneacha seachtracha a fheabhsú agus an inimirce neamhdhleathach a chomhrac. Déantar amhlaidh trí chuidiú a thabhairt lena áirithiú go bhféadfar réamhsheiceáil a dhéanamh le sonraí API ar gach duine a thaistealaíonn d'aer ó thríú tír nó ó Bhallstát nach bhfuil rannpháirteach sa Rialachán atá beartaithe chuig an Aontas (go sonrach, chuig na Stáit atá rannpháirteach i limistéar Schengen gan rialuithe ag na teorainneacha inmheánacha ('limistéar Schengen') mar aon le hÉirinn), is é sin le rá náisiúnaigh tríú tír, daoine gan stát agus saoránaigh AE sula dtagann siad, agus go gcuirfidh na Ballstáit critéir aonfhoirmeacha i bhfeidhm maidir leis an mbailiú sin agus maidir leis an aistriú sin chun críocha na rialuithe ag na teorainneacha seachtracha agus chun an inimirce neamhdhleathach a chomhrac. Trí shreafaí paisinéirí ag aerfoirt a éascú agus seiceálacha teorann a luathú, cuidíonn an togra seo lena áirithiú gur féidir seiceálacha córasacha a dhéanamh go héifeachtúil ar gach aerphaisinéir, i gcomhréir leis an reachtaíocht is infheidhme. •Comhsheasmhacht le forálacha beartais atá sa réimse beartais cheana Tugtar aghaidh sa togra seo ar an ngá atá le rialacha comhchoiteanna maidir le bailiú agus aistriú sonraí API chun críoch bainistithe teorainneacha agus chun an inimirce neamhdhleathach a chomhrac, rud atá nasctha le limistéar Schengen a bheith ann agus le bunú rialacha comhchoiteanna lena rialaítear gluaiseacht daoine thar na teorainneacha seachtracha. Tá an togra seo i gcomhréir leis na hoibleagáidí atá leagtha amach i gCód Teorainneacha Schengen maidir le seiceálacha ar dhaoine ag na teorainneacha seachtracha. Tagann an Rialachán atá beartaithe laistigh de thírdhreach níos leithne na gcóras faisnéise AE ar mhórscála a tháinig chun cinn go mór ó glacadh leis an Treoir API in 2004. Ina theannta sin, leis na treoirlínte straitéiseacha arna nglacadh ag an gComhairle Eorpach i mí an Mheithimh 2014, foráiltear i leith síntí ar na nósanna imeachta a dhéanann gardaí teorann ag na teorainneacha seachtracha chun éifeachtacht seiceálacha a mhéadú roimh an bpost rialaithe teorann agus chun éifeachtaí díobhálacha ag na teorainneacha a theorannú. Áirítear leo sin: córas Faisnéise Schengen (SIS), an Córas Faisnéise Víosaí (VIS) agus córas Eurodac. Ina theannta sin, tá trí chóras nua ag céim forbartha faoi láthair: an Córas Dul Isteach/Imeachta (EES), Córas an Aontais Eorpaigh um Fhaisnéis agus Údarú Taistil (ETIAS) agus an córas láraithe leis na Ballstáit a shainaithint ag a bhfuil faisnéis faoi chiontuithe náisiúnach tríú tír agus daoine gan stát (an córas ECRIS-TCN). Tá na córais reatha agus na córais a bheidh ann amach anseo nasctha tríd an gcreat idir-inoibritheachta do chórais faisnéise an Aontais Eorpaigh le haghaidh slándála, teorainneacha agus bainistiú imirce, a glacadh in 2019, agus atá á chur i bhfeidhm faoi láthair. Cuirtear an creat idir-inoibritheachta san áireamh sna hathbhreithnithe atá sa togra seo. Go sonrach, seachnófar leis an ródaire beartaithe dúbláil comhpháirteanna teicniúla trí chomhpháirteanna thairseach iompróirí ETIAS a roinnt. Le tairseach iompróra ETIAS soláthraítear na modhanna teicniúla d’iompróirí chun stádas ETIAS náisiúnach tríú tír atá díolmhaithe ó víosa agus a thaistealaíonn chuig na Ballstáit a fhiosrú. Áirithítear leis an Rialachán atá beartaithe go ndéanfar na próisis éagsúla sonraí a idirdhealú agus go gcoinneofar ar leithligh iad agus go n-urramófar na cearta rochtana a leagtar síos in ionstraimí éagsúla AE. Ina theannta sin, leis an Rialachán atá beartaithe, nasctar obair Ghrúpa Comhairleach EES-ETIAS eu-LISA atá ann cheana leis an obair a dhéanfar amach anseo maidir le API, rud a chothóidh éifeachtúlacht agus barainneachtaí scála trí dhúbláil na ngrúpaí oibre a sheachaint. Mar a míníodh thuas, na seiceálacha teorann a bhfuil sé beartaithe iad a éascú agus iad a threisiú le rialacha an Rialacháin atá beartaithe, tá siad le déanamh faoi Chód Teorainneacha Schengen i gcás inarb infheidhme nó faoin dlí náisiúnta. Ina theannta sin, beidh feidhm ag gníomhartha dlí AE atá infheidhme go ginearálta de réir na gcoinníollacha a leagtar amach iontu. Más rud é go mbaineann sé le sonraí pearsanta a phróiseáil, is fíor an méid sin, go háirithe i gcás an Rialacháin Ghinearálta maidir le Cosaint Sonraí (RGCS) agus i gcás Rialachán an Aontais Eorpaigh maidir le Cosaint Sonraí. Ní dhéantar difear do na gníomhartha sin leis an togra seo. Ciallaíonn infheidhmeacht na ngníomhartha um dhlí AE thuasluaite le próiseáil sonraí API a fhaightear faoin Rialachán seo go bhfuil dlí AE á chur chun feidhme ag na Ballstáit de réir bhrí Airteagal 51(1) den Chairt, rud a chiallaíonn go bhfuil feidhm ag rialacha na Cairte freisin. Go sonrach, tá na rialacha a bhaineann leis na gníomhartha sin um dhlí AE le léirmhíniú i bhfianaise na Cairte. Déantar treoirlínte ICAO maidir leDoiciméad Taistil Meaisín-Inléite a thrasuí i Rialachán 2019/1157 maidir le slándáil cártaí aitheantais shaoránaigh an Aontais a neartú agus i Rialachán 2252/2004 maidir le caighdeáin do ghnéithe slándála agus bithmhéadracht i bpasanna. Is iad na Rialacháin sin na réamhtheachtaithe chun uathbhaint sonraí iomlána ardchaighdeáin ó dhoiciméid taistil a éascú. Bheadh an Rialachán atá beartaithe fós ina chuid de acquis Schengen. Leanfaidh údaráis inniúla teorann na mBallstát leis na sonraí API a fháil agus a phróiseáil tuilleadh, chun críocha bainistiú teorann agus inimirce mhídhleathach a chomhrac ar bailíodh na sonraí API ina leith faoin Rialachán atá beartaithe agus chuige sin amháin. Tá dlúthnasc idir an togra seo agus an togra le haghaidh Rialachán maidir le bailiú agus aistriú sonraí API chun cionta sceimhlitheoireachta agus coireacht thromchúiseach a chosc, a bhrath, a imscrúdú agus a ionchúiseamh, a mhéid ina gcuimsítear forálacha comhchosúla sa dá thogra maidir le liosta na eilimintí na sonraí API, bailiú na sonraí API trí mhodhanna uathoibrithe agus aistriú na sonraí chuig an ródaire. 2.BUNÚS DLÍ, COIMHDEACHT AGUS COMHRÉIREACHT

•Bunús dlí Is é Airteagal 77(2)(b) agus (d) agus Airteagal 79 (2)(c) den Chonradh ar Fheidhmiú an Aontais Eorpaigh (CFAE) an bunús dlí iomchuí don Rialachán atá beartaithe faoi láthair maidir le bailiú agus aistriú sonraí API chun críoch bainistithe teorainneacha agus chun an inimirce neamhdhleathach a chomhrac, i bhfianaise na haidhme agus na mbeart dá bhforáiltear. Faoi phointe (b) de mhír 2 d'Airteagal 77 CFAE, tá an chumhacht ag an Aontas bearta a ghlacadh a bhaineann leis na seiceálacha a dhéantar ar dhaoine agus iad ag trasnú teorainneacha, agus faoi phointe (d) tá an chumhacht ag an Aontas aon bheart is gá a ghlacadh chun bainistiú comhtháite do theorainneacha seachtracha a bhunú de réir a chéile. Faoi phointe (c) de mhír 2 d'Airteagal 79 CFAE, tá sé de chumhacht ag an Aontas bearta a ghlacadh maidir le hinimirce neamhdhleathach. Ar an mbealach sin, áirithítear comhsheasmhacht leis an Treoir API reatha, atá bunaithe ar na forálacha céanna. •Coimhdeacht Le CFAE, lena dtugtar an chumhacht go sainráite don Aontas comhbheartas a fhorbairt maidir leis na seiceálacha a dhéantar ar dhaoine agus iad ag trasnú teorainneacha seachtracha, is cuspóir soiléir é a dtabharfar faoi ar leibhéal AE. Ag an am céanna, is réimse inniúlachta comhroinnte é sin idir an tAontas Eorpach agus na Ballstáit. Tá baint ag an ngá le rialacha comhchoiteanna maidir le bailiú agus aistriú sonraí API chun críocha bainistiú teorainneacha agus chun inimirce neamhdhleathach a chomhrac, go sonrach, agus gan dochar do sheasamh sonrach na hÉireann, le cruthú limistéar Schengen agus le bunú rialacha comhchoiteanna lena rialaítear gluaiseacht daoine thar na teorainneacha seachtracha, go háirithe le Cód Teorainneacha Schengen. Sa chomhthéacs sin, téann cinntí de chuid Ballstáit amháin i bhfeidhm ar Bhallstáit eile agus, dá bhrí sin, is gá rialacha comhchoiteanna soiléire agus cleachtais oibríochtúla chomhchoiteanna agus shoiléire a bheith ann sa réimse sin. Tá gá le cur chuige comhtháite ar fud limistéar iomlán Schengen le rialuithe éifeachtúla éifeachtacha ar theorainneacha seachtracha, lena n-áirítear maidir leis an bhféidearthacht réamhsheiceálacha a dhéanamh ar shonraí API do thaistealaithe. Tagann an gá le gníomhaíocht AE ar shonraí API ag an tráth seo freisin ó fhorbairtí reachtacha a rinneadh le déanaí maidir le bainistiú teorainneacha seachtracha Schengen, go háirithe: –Le Rialachán Idir-inoibritheachta 2019 beifear ábalta seiceálacha córasacha a dhéanamh ar dhaoine a thrasnaíonn na teorainneacha seachtracha i gcoinne na faisnéise uile atá ar fáil agus atá ábhartha i gcórais faisnéise láraithe AE maidir le slándáil, bainistiú teorainneacha agus imirce. Leanúint loighciúil den choincheap sin is ea sásra tarchurtha láraithe a bhunú le haghaidh sonraí API ar leibhéal AE. Mar thoradh ar na coincheapa a áirítear sna Rialacháin Idir-inoibritheachta, d'fhéadfadh sé go mbainfí úsáid as na sonraí sin amach anseo chun bunachair shonraí éagsúla (SIS, sonraí Europol) a fhiosrú tríd an Tairseach Chuardaigh Eorpach. –Bheadh úsáid sonraí API ag na teorainneacha seachtracha ina comhlánú éifeachtach ar chur chun feidhme láithreach an Chórais Eorpaigh um Fhaisnéis agus Údarú Taistil (ETIAS) agus an Chórais Dul Isteach/Imeachta (EES). Bheadh sé fós riachtanach sonraí API a úsáid chun teorainneacha seachtracha a bhainistiú toisc go gcuirtear in iúl leis do ghardaí teorann roimh ré an ndeachaigh taistealaí ar bord eitleáin i ndáiríre agus an bhfuil sé ar tí dul isteach i limistéar Schengen, rud a éascóidh an tseiceáil teorann a dhéanfar nuair a shroichfidh an taistealaí sin na teorainneacha seachtracha. •Comhréireacht De réir phrionsabal na comhréireachta a leagtar síos in Airteagal 5(4) de CAE, ní mór cineál agus déine birt ar leith a bheith ag freagairt do chineál agus do dhéine na faidhbe a sainaithníodh. Éilítear leis fadhbanna uile a dtugtar aghaidh orthu sa tionscnamh reachtach seo, ar bhealach amháin nó ar bhealach eile, gníomhaíocht reachtach ar leibhéal AE lena gcuirtear ar chumas na mBallstát dul i ngleic go héifeachtach leis na fadhbanna sin gan dul thar a bhfuil riachtanach chun dul i ngleic leis na fadhbanna sin. Leis an togra seo, treiseofar an creat dlíthiúil chun sonraí API a bhailiú agus a aistriú chun críocha bainistiú teorainneacha seachtracha agus chun inimirce neamhdhleathach a chomhrac. Neartófar leis na sonraí API mar ionstraim lena bhfeabhsaítear réamhsheiceálacha taistealaithe ag teorainneacha seachtracha, agus ar an tslí sin cuirfear ní hamháin le héifeachtacht agus le héifeachtúlacht na seiceálacha féin, ach cuirfear leis an aidhm dul i ngleic leis an inimirce neamhdhleathach freisin, go sonrach i dtaca le haerthaisteal trasteorann agus le freagrachtaí na n-aeriompróirí ina leith sin. De réir caighdeáin idirnáisiúnta agus cleachtais mholta, ceanglófar leis an togra seo ar aeriompróirí sonraí API a bhailiú agus a aistriú maidir le gach eitilt isteach san Aontas, mar a shainítear sa togra. Tá na hoibleagáidí atá leagtha amach sa togra seo teoranta don mhéid is gá chun an cuspóir sin a bhaint amach. Go sonrach, bunaítear leis an togra seo rialacha soiléire, i measc nithe eile, maidir le cad is sonraí API ann, maidir leis na heitiltí ar cheart d'aeriompróirí sonraí API a bhailiú ina leith agus maidir lena n-aistriú. Trí bhíthin Rialacháin, bunófar leis an togra seo cur chuige comhsheasmhach maidir le húsáid a bhaint as sonraí API le haghaidh bainistiú teorainneacha seachtracha agus chun an inimirce neamhdhleathach a chomhrac. Le caighdeánú den sórt sin maidir le ceanglais API ar fud na mBallstát chuirfí le deimhneacht dhlíthiúil agus intuarthacht mhéadaithe, agus, dá bhrí sin, le comhlíonadh méadaithe ag aeriompróirí. Áirithítear comhréireacht a thuilleadh trí roinnt eilimintí den Rialachán atá beartaithe, amhail an teorainn d'eitiltí atá ag teacht isteach amháin, spriocdhíriú an cheanglais maidir le modhanna uathoibrithe a úsáid chun sonraí áirithe amháin API agus coimircí áirithe maidir le modh agus chuspóir phróiseáil na sonraí API. Beartaítear leis an Rialachán atá beartaithe ródaire a chruthú a fheidhmeodh mar phointe nasctha aonair idir na Ballstáit agus aeriompróirí, i gcomhréir le moltaí idirnáisiúnta agus bunaítear leis cur chuige AE maidir le bailiú agus tarchur sonraí API. Le tarchur sonraí API tríd an ródaire laghdófaí na costais ar an tionscal aeir agus d'áiritheofaí leis go mbeadh rochtain gan stró ag gardaí teorann ar shonraí API a chaithfidh siad a dhéanamh i gcomhthéacs seiceálacha ardleibhéil. Leis an gcur chuige sin, dhéanfaí laghdú suntasach ar an líon nasc a bhunófar agus a choimeádfar r ó thaobh na mBallstát de. Os a choinne sin, laghdófaí leis sin an chastacht d'aeriompróirí naisc a choimeád le húdaráis teorann inniúla agus barainneachtaí scála a thabhairt isteach. Beidh Gníomhaireacht AE, eadhon eu-LISA, freagrach as dearadh, forbairt, óstáil agus bainistiú teicniúil an ródaire. Aistriú na sonraí API tríd an ródaire, is rud é sin a thacóidh le faireachán a dhéanamh ar eitiltí agus dá bhrí sin laghdóidh sé an dóchúlacht nár chomhlíon iompróir an oibleagáid sonraí API a chur in iúl mar atá leagtha síos sa togra seo. •An rogha ionstraime Is Rialachán í an rogha ionstraime atá beartaithe. Mar a measúnaíodh sa mheasúnú tionchair a ghabhann leis an togra seo agus i bhfianaise an ghá na bearta atá beartaithe a bheith infheidhme go díreach agus go haonfhoirmeach ar fud na mBallstát, is Rialachán í an rogha iomchuí ionstraime dlí. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireacht ex post ar reachtaíocht reatha Fuarthas sa mheastóireacht ar an Treoir API go bhfuil an réasúnaíocht maidir le sonraí API a bhailiú agus iad a aistriú chuig na húdaráis teorann inniúla fós bailí 15 bliana i ndiaidh theacht i bhfeidhm na Treorach. Tá baint mhór fós ag na cuspóirí reatha leis an Treoir, go háirithe bainistiú rialaithe teorann a fheabhsú, a chuideoidh dá réir sin freisin leis an imirce neamhrialta a chomhrac, le riachtanais na bpáirtithe leasmhara ábhartha agus na sochaithe i gcoitinne. Ina theannta sin, fuarthas go raibh sé ábhartha sonraí API a bhailiú agus a aistriú chun taisteal dlisteanach a éascú.

Fuarthas mheastóireacht go bhfuil an easpa comhchuibhithe i gcur chun feidhme na Treorach ina constaic ar a héifeachtacht agus ar a comhleanúnachas. Mar thoradh ar na híoscheanglais a fhorchuirtear leis an Treoir, léirítear pictiúr ilroinnte le cur i bhfeidhm na gcóras API, agus úsáid iarbhír na sonraí API. Ina theannta sin, mar gheall ar an rogha a fágadh ag na Ballstáit maidir le húsáid sonraí API chun críocha fhorfheidhmiú an dlí, gan sainmhíniú soiléir a thabhairt ar an gcuspóir sin ná creat a leagan síos, bhí an cur chun feidhme neamheagraithe ar an leibhéal náisiúnta. Fuarthas sa mheastóireacht freisin neamhréireachtaí le hionstraimí eile AE a raibh dúshláin oibríochtúla sa chleachtas agus éiginnteacht do pháirtithe lena mbaineann, go háirithe ábhair sonraí mar thoradh air. Níl na ceanglais maidir le cosaint sonraí pearsanta sa Treoir API ag teacht go hiomlán leis na forbairtí is déanaí sa réimse. Ina theannta sin, níl an Treoir API comhleanúnach go hiomlán leis an gcreat rialála idirnáisiúnta maidir le faisnéis faoi phaisinéirí, go háirithe maidir le réimsí sonraí agus caighdeáin tarchuir. Leagadh béim sa mheastóireacht ar roinnt easnamh a bhain leis an Treoir API, i.e. easpa (i) caighdeánaithe agus comhchuibhithe, (ii) coimircí cosanta sonraí áirithe agus (iii) ailíniú soiléir leis na forbairtí beartais agus dlíthiúla is déanaí ar leibhéal an Aontais. Bíonn tionchar ag na heilimintí sin ar thionchar na Treorach, cruthaítear leo ualach ar na páirtithe leasmhara agus cruthaítear leo leibhéal áirithe neamhchinnteachta dlíthiúla, do na haeriompróirí a bhailíonn agus a aistríonn na sonraí API, do na húdaráis inniúla teorann a fhaigheann agus a phróiseálann iad tuilleadh agus, ar deireadh, do na paisinéirí. Thacaigh torthaí na meastóireachta le hullmhú an mheasúnaithe tionchair agus an togra seo. •Comhairliúcháin leis na páirtithe leasmhara Bhí réimse leathan comhairliúchán le páirtithe leasmhara lena mbaineann i gceist le hullmhú an togra seo, lena n-áirítear údaráis na mBallstát (údaráis teorann inniúla, Aonaid um Fhaisnéis faoi Phaisinéirí), ionadaithe ón tionscal iompair agus aeriompróirí aonair. Sholáthair gníomhaireachtaí AE – amhail an Ghníomhaireacht Eorpach um an nGarda Teorann agus Cósta (Frontex), Gníomhaireacht an Aontais Eorpaigh i ndáil le Comhar i bhForfheidhmiú an Dlí (Europol), Gníomhaireacht an Aontais Eorpaigh chun Bainistiú Oibríochtúil a dhéanamh ar Chórais Mhórscála TF sa Limistéar Saoirse, Slándála agus Ceartais (eu-LISA) agus Gníomhaireacht an Aontais Eorpaigh um Chearta Bunúsacha (FRA), ionchur freisin i bhfianaise a sainordaithe agus a saineolais. Chomh maith leis sin, comhtháthaítear leis an tionscnamh sin na tuairimí agus an t-aiseolas a fuarthas le linn an chomhairliúcháin phoiblí a rinneadh ag deireadh 2019 faoi chuimsiú na meastóireachta ar an Treoir API. Bailíodh aiseolas ó pháirtithe leasmhara i modhanna éagsúla i ngníomhaíochtaí comhairliúcháin i gcomhthéacs ullmhú an mheasúnaithe tionchair a thacaíonn leis an togra seo trí úsáid a bhaint as. Áiríodh ar na gníomhaíochtaí sin go háirithe measúnú tionchair tionscanta, staidéar tacaíochta seachtrach agus sraith ceardlann teicniúil. Foilsíodh measúnú tionchair tionscanta le haghaidh aiseolais ón 5 Meitheamh 2020 go dtí an 14 Lúnasa 2020, agus fuarthas seacht n-ionchur ar an iomlán inar soláthraíodh aiseolas maidir le raon feidhme na Treorach API amach anseo, cáilíocht sonraí, smachtbhannaí, i ndáil le sonraí API agus PNR, agus cosaint sonraí pearsanta. Rinneadh an staidéar tacaíochta seachtrach bunaithe ar thaighde deisce, agallaimh agus suirbhéanna le saineolaithe ábhair a scrúdaigh bearta féideartha éagsúla chun sonraí API a phróiseáil le rialacha soiléire lena n-éascaítear taisteal dlisteanach, atá comhsheasmhach le hidir-inoibritheacht chórais faisnéise AE, ceanglais chosanta sonraí pearsanta AE, agus ionstraimí eile de chuid AE atá ann cheana agus caighdeáin idirnáisiúnta. D'eagraigh seirbhísí an Choimisiúin sraith ceardlann theicniúil le saineolaithe ó na Ballstáit agus ó Thíortha Comhlachaithe Schengen. Díríodh na ceardlanna sin ar shaineolaithe a thabhairt le chéile chun tuairimí a mhalartú maidir leis na roghanna féideartha a beartaíodh chun an creat API amach anseo a neartú chun críoch bainistiú teorainneacha agus chun an inimirce neamhdhleathach a chomhrac, agus chun an choireacht agus an sceimhlitheoireacht a chomhrac freisin. Leagtar amach sa mheasúnú tionchair a ghabhann leis seo cur síos níos mionsonraithe ar an gcomhairliúchán le páirtithe leasmhara (Iarscríbhinn 2). •Measúnú tionchair De réir na dTreoirlínte maidir le Rialáil Níos Fearr, rinne an Coimisiún Measúnú Tionchair, mar a chuirtear i láthair sa doiciméad Oibre Inmheánach a ghabhann leis. Rinne an Bord um Ghrinnscrúdú Rialála athbhreithniú ar an dréacht-mheasúnú tionchair ag a chruinniú an 28 Meán Fómhair 2022 agus thug sé tuairim dhearfach uaidh an 30 Meán Fómhair 2022. I bhfianaise na bhfadhbanna a sainaithníodh maidir le bailiú agus aistriú sonraí API, rinne an Measúnú Tionchair measúnú ar roghanna beartais maidir le raon feidhme bhailiú na sonraí API chun na gcríoch thuasluaite, mar aon le roghanna maidir leis an dóigh le feabhas a chur ar cháilíocht sonraí API. Maidir le bailiú sonraí API le haghaidh bainistiú teorainneacha seachtracha agus chun an inimirce neamhdhleathach a chomhrac, breithníodh sa mheasúnú tionchair bailiú sonraí API ar gach eitilt lasmuigh de limistéar Schengen ar lámh amháin, agus gur bailiú sonraí API ar gach eitilt isteach agus amach lasmuigh de limistéar Schengen ar an lámh eile. Ina theannta sin, breithníodh sa Mheasúnú Tionchair freisin roghanna chun cáilíocht sonraí API a fheabhsú – sonraí API a bhailiú trí mhodhanna uathoibrithe agus láimhe, nó sonraí API a bhailiú trí mhodhanna uathoibrithe amháin. Ós rud é go gcruthaítear tacar iomlán na sonraí API a luaithe a bhíonn na paisinéirí ar bord eitleáin, ní bhfaigheadh na gardaí teorann na sonraí API go dtí go ndéanfaí na seiceálacha fisiceacha amach ar na taistealaithe agus go scrúdófaí a bpasanna amháin, agus mar sin bíonn sé sin rómhall chun tacú le hobair na ngardaí teorann, dá bhrí sin, níor roghnaíodh an rogha maidir le sonraí API a bhailiú maidir le gach eitilt ábhartha isteach agus amach mar chuid den rogha ab fhearr. Bunaithe ar thorthaí na tuarascála ar an Measúnú Tionchair, áirítear leis an rogha ab fhearr maidir le hionstraim API chun na gcríoch sin sonraí API a bhailiú ar gach eitilt ábhartha isteach, agus go mbaileoidh aeriompróirí sonraí API áirithe trí mhodhanna uathoibrithe amháin. Chuirfeadh meascán de na roghanna sin le cumas na mBallstát sonraí API a úsáid chun réamhsheiceáil éifeachtach agus éifeachtúil a dhéanamh ar thaistealaithe aeir sula mbainfidh siad teorainneacha seachtracha amach. Dá ndéanfaí na ceanglais maidir le bailiú agus aistriú sonraí API a chaighdeánú, mhéadófaí comhlíonadh thionscal na n-aerlínte mar go mbeadh na ceanglais chéanna i ngach Ballstát os a chomhair. Dá mbeadh sonraí API níos iontaofa agus fíoraithe, lena n-áiritear na sonraí API a bhailítear trí mhodhanna uathoibrithe, d'fhéadfaí taistealaithe ardriosca a shainaithint agus áiritheofaí éascú níos tapúla ar sheiceálacha ag teorainneacha seachtracha agus imréiteach paisinéirí ar shroicheadh áite dóibh. Tá an togra comhsheasmhach leis an gcuspóir aeráidneodrachta a leagtar amach sa Dlí Aeráide Eorpach agus i spriocanna 2030 agus 2040 an Aontais. Breithníodh – agus baineadh – sa Mheasúnú Tionchair freisin roghanna amhail bailiú sonraí API ó mhodhanna eile iompair, amhail oibreoirí iompair mhuirí, d'iarnróid agus de bhus. Leagtar amach sa Mheasúnú Tionchair go bhfuil rialacha AE agus idirnáisiúnta ann cheana féin lena gceanglaítear ar oibreoirí iompair mhuirí faisnéis faoi phaisinéirí a aistriú roimh ré chuig údaráis teorann na mBallstát maidir le bealaí isteach agus amach. Dá bhrí sin, bheadh oibleagáid bhreise ar oibreoirí iompair mhuirí sonraí API a aistriú iomarcach. I gcomparáid leis an earnáil aeriompair, tá sé níos dúshlánaí d'oibreoirí iompair de thalamh sonraí paisinéirí a bhailiú amhail iarnród nó bus (gan próisis seiceáil isteach, gan eisiúint chórasach ticéad ainmneach) agus theastódh infheistíochtaí móra i mbonneagar fisiceach na n-oibreoirí, rud a mbeadh iarmhairtí suntasacha ar a samhail eacnamaíoch agus ar phaisinéirí i gceist leis. Tá an cinneadh gan na gnéithe sin a chumhdach sa Rialachán atá beartaithe gan dochar do chleachtais roinnt Ballstát a iarrann sonraí paisinéirí ar naisc iarnróid bunaithe ar an dlí náisiúnta, ar choinníoll go gcomhlíonann siad dlí AE. •Cearta bunúsacha agus cosaint sonraí pearsanta Déantar foráil sa tionscnamh i leith próiseáil sonraí pearsanta taistealaithe agus, dá bhrí sin, cuirtear teorainn le feidhmiú an chirt bhunúsaigh maidir le sonraí pearsanta a chosaint mar a ráthaítear le hAirteagal 8 de Chairt um Chearta Bunúsacha an Aontais Eorpaigh ('an Chairt') agus le hAirteagal 16 CFAE. Mar a threisíonn Cúirt Bhreithiúnais an Aontais Eorpaigh (CBAE), ní ceart daingean é an ceart go ndéanfaí sonraí pearsanta a chosaint, ach ní mór aon teorainn maidir lena feidhm sa tsochaí a bhreithniú agus ní mór di na critéir atá leagtha amach in Airteagal 52 (1) den Chairt a chomhlíonadh. Tá dlúthbhaint idir cosaint sonraí pearsanta freisin agus go n-urraimeofaí an ceart chun príobháideachais, mar chuid den cheart chun saoil phríobháidigh agus shaol an teaghlaigh a chosnaítear le hAirteagal 7 den Chairt. Maidir leis an oibleagáid ar aeriompróirí sonraí API a bhailiú ar na taistealaithe go léir a thrasnaíonn teorainneacha seachtracha agus na sonraí API sin a aistriú ina dhiaidh sin, tríd an ródaire, chuig na húdaráis inniúla teorann, freagraíonn sí don chuspóir maidir lena áirithiú go ndéanfar réamhsheiceálacha éifeachtacha agus éifeachtúla ag na teorainneacha seachtracha ar na taistealaithe go léir a thagann isteach sna Ballstáit, agus ar an dóigh sin chuirfí leis an gcuspóir inimirce neamhdhleathach a chomhrac. Cé nach ndéanfaidh na húdaráis inniúla teorann aon chinntí bunaithe ar shonraí API amháin, cuirfear ar chumas na n-údarás teorann leis an togra seo a ngníomhaíochtaí a eagrú roimh ré agus iontráil paisinéirí bona fide agus brath paisinéirí eile a éascú. Tá an cur isteach ar na cearta bunúsacha thuasluaite teoranta don mhéid atá fíor-riachtanach chun na cuspóirí a luadh a bhaint amach, go háirithe trí bhailiú sonraí aitheantais a theorannú don fhaisnéis i ndoiciméad taistil na dtaistealaithe agus trí mhéid na próiseála a theorannú don mhéid is lú is gá, lena n-áirítear maidir leis an tréimhse ama a gcoinneofar na sonraí pearsanta lena linn. D’fhéadfadh rioscaí breise a bheith mar thoradh ar úsáid éigeantach modhanna uathoibrithe ag aeriompróirí chun sonraí API a bhailiú ó thaistealaithe ó thaobh chosaint sonraí pearsanta de. Rinneadh iad sin a theorannú agus a mhaolú, áfach. Ar an gcéad dul síos, níl feidhm ag an gceanglas ach maidir le sonraí áirithe API amháin, i gcás ina bhfuil modhanna uathoibrithe le húsáid go freagrach maidir leis na sonraí meaisín-inléite ar dhoiciméid taistealaithe. Ar an dara dul síos, tá ceanglais sa Rialachán atá beartaithe maidir leis na modhanna uathoibrithe a úsáidfear, agus mionléireofar iad sin tuilleadh i ngníomh tarmligthe. Ar deireadh, déantar foráil i leith roinnt cosaintí, amhail logáil, rialacha sonracha maidir le cosaint sonraí pearsanta agus maoirseacht éifeachtach.

Áirítear leis an togra seo freisin cosaintí breise agus sonracha chun comhlíonadh na Cairte a áirithiú, lena n-áirítear maidir le slándáil na próiseála sonraí pearsanta, scriosadh agus teorannú de réir cuspóra agus ceart faisnéise taistealaithe. Thairis sin, cé nach rialófaí leis an Rialachán atá beartaithe – seachas an fhoráil lena n-áirithítear comhlíonadh phrionsabal an teorannaithe de réir cuspóra – an úsáid a bhaineann na húdaráis inniúla teorann as na sonraí API a fhaigheann siad faoin Rialachán seo, ós rud é go bhfuil sé cumhdaithe cheana féin le reachtaíocht eile (Cód Teorainneacha Schengen, dlí um chosaint sonraí pearsanta, an Chairt), ar mhaithe le soiléireacht, athluaitear sna haithrisí nach mbeidh aon idirdhealú atá coiscthe le hAirteagal 21 den Chairt mar thoradh ar aon úsáid den sórt sin. 4.IMPLEACHTAÍ BUISÉADACHA An tionscnamh reachtach seo maidir le bailiú agus aistriú sonraí API chun rialuithe ag teorainneacha seachtracha a éascú, bheadh tionchar aige ar bhuiséad agus ar riachtanais foirne eu-LISA agus údaráis inniúla teorann na mBallstát. I gcás eu-LISA, meastar go mbeidh buiséad breise de thart ar EUR 45 milliún (33 milliún faoi CAI reatha) chun an ródaire a chur ar bun agus EUR 9 milliún in aghaidh na bliana ó 2029 ar aghaidh dá bhainistiú teicniúil de dhíth, agus go mbeidh gá le thart ar 27 bpost breise lena áirithiú go mbeidh na hacmhainní is gá ag eu-LISA chun na cúraimí a dhéanamh a shanntar dó leis an Rialachán seo atá beartaithe agus leis an Rialachán atá beartaithe chun sonraí API a bhailiú agus a aistriú chun cionta sceimhlitheoireachta agus coireacht thromchúiseach a chosc, a bhrath, a imscrúdú agus a ionchúiseamh. I gcás na mBallstát, meastar go bhféadfadh EUR 27 milliún (EUR 8 milliún faoin gCreat Airgeadais Ilbhliantúil reatha) atá tiomnaithe d'uasghrádú na gcóras agus na mbonneagar náisiúnta is gá d'údaráis bainistithe teorainneacha, agus suas le EUR 5 mhilliún de réir a chéile in aghaidh na bliana ó 2028 ar aghaidh chun é a chothabháil, a bheith incháilithe i leith aisíocaíochta de réir mhaoiniú na hIonstraime um Bainistiú Teorainneacha agus Víosaí. Caithfear aon teidlíocht den sórt sin a chinneadh ar deireadh de réir na rialacha lena rialaítear na cistí sin chomh maith leis na rialacha maidir le costais atá sa Rialachán atá beartaithe. I bhfianaise an dlúthnaisc idir an Rialachán seo atá beartaithe agus an Rialachán atá beartaithe chun sonraí API a bhailiú agus a aistriú chun cionta sceimhlitheoireachta agus coireacht thromchúiseach a chosc, a bhrath, a imscrúdú agus a ionchúiseamh, go háirithe maidir le sonraí API a aistriú chuig an ródaire, is ionann an ráiteas airgeadais reachtach, in iarscríbhinn a ghabhann leis an Rialachán beartaithe seo, agus an dá thogra. 5.EILIMINTÍ EILE •Pleananna cur chun feidhme agus socruithe faireacháin, meastóireachta agus tuairiscithe Áiritheodh an Coimisiún go mbeidh na socruithe is gá i bhfeidhm chun faireachán a dhéanamh ar fheidhmiú na mbeart a mholtar agus chun iad a mheas i gcomparáid leis na príomhchuspóirí beartais. Ceithre bliana i ndiaidh thús oibríochtaí an Rialacháin atá beartaithe, agus gach ceithre bliana ina dhiaidh sin, chuirfeadh an Coimisiún tuarascáil faoi bhráid Pharlaimint na hEorpa agus na Comhairle ina ndéanfaí measúnú ar chur chun feidhme an Rialacháin agus ar a bhreisluach. Bheadh tuairisc sa tuarascáil freisin ar aon tionchar díreach nó indíreach ar chearta bunúsacha ábhartha. Dhéanfaí scrúdú ann ar na torthaí a baineadh amach i bhfianaise na gcuspóirí agus dhéanfaí measúnú ar a bhailí agus atá an bhunréasúnacht agus ar aon impleachtaí a bheidh ann do roghanna amach anseo. De dheasca chineál éigeantach na hoibleagáide maidir le sonraí API a bhailiú agus an ródaire a thabhairt isteach, beifear ábalta léargas níos soiléire a sholáthar ar bhailiú agus ar tharchur sonraí API ag aeriompróirí agus ar úsáid sonraí API ag na Ballstáit ina dhiaidh sin i gcomhréir leis an reachtaíocht náisiúnta agus reachtaíocht an Aontais is infheidhme. Tacóidh sé sin leis an gCoimisiún Eorpach ina chuid chúraimí meastóireachta agus forfheidhmithe trí staidreamh iontaofa a sholáthar don Choimisiún maidir leis an méid sonraí arna dtarchur agus maidir leis na heitiltí a n-iarrfaí sonraí API ina leith. •Geoiméadracht athraitheach Tógann an togra seo ar acquis Schengen agus forbraíonn sé acquis Schengen maidir le teorainneacha seachtracha a mhéid go mbaineann sé le teorainneacha seachtracha a thrasnú. Dá bhrí sin, ba cheart breathnú ar na hiarmhairtí seo a leanas i ndáil le Prótacal (Uimh. 19) maidir le acquis Schengen arna chomhtháthú i gcreat an Aontais Eorpaigh atá i gceangal le CAE agus le CFAE agus Prótacal (Uimh. 22) maidir le Seasamh na Danmhairge atá i gceangal le CAE agus le CFAE. Tá an togra cumhdaithe faoi bhearta um acquis Schengen ina nglacann Éire páirt i gcomhréir le hAirteagal 6(2) de Chinneadh 2002/192/CE ón gComhairle an 28 Feabhra 2002 maidir leis an ó Éirinn a bheith rannpháirteach i roinnt forálacha de acquis Schengen. Go sonrach, baineann rannpháirtíocht na hÉireann sa togra seo leis na freagrachtaí atá ar an Aontas bearta a ghlacadh chun forálacha acquis Schengen a fhorbairt i gcoinne na hinimirce neamhdhleathaí, forálacha a bhfuil Éire rannpháirteach iontu. Tá Éire rannpháirteach, go sonrach, i bhfianaise go bhfuil tagairt d’Airteagal 26 den Choinbhinsiún lena gcuirtear chun feidhme Coinbhinsiún Schengen maidir le freagrachtaí aeriompróirí i leith eachtrannaigh dá ndiúltaítear cead isteach agus seilbh na ndoiciméad taistil riachtanach sin ag eachtrannaigh san áireamh in Airteagal 1(1) den Chinneadh sin ón gComhairle. Tá Éire rannpháirteach sa Rialachán iomlán atá beartaithe. I gcomhréir le hAirteagal 1 agus Airteagal 2 de Phrótacal Uimh. 22 maidir le Seasamh na Danmhairge atá i gceangal leis an gConradh ar an Aontas Eorpach (CAE) agus le CFAE, ní bheidh an Danmhairg rannpháirteach i nglacadh an togra seo agus níl sí faoi cheangal aige ná faoi réir a chur i bhfeidhm nuair a ghlacfar é. Ós rud é go gcuirfidh an Rialachán seo atá beartaithe le acquis Schengen, cinnfidh an Danmhairg, i gcomhréir le hAirteagal 4 den Phrótacal sin, laistigh de thréimhse sé mhí tar éis don Chomhairle cinneadh a dhéanamh maidir leis an togra seo, an gcuirfidh sí chun feidhme ina dlí náisiúnta é. A mhéid a bhaineann leis an gCipir, leis an mBulgáir, leis an Rómáin agus leis an gCróit, is é atá sa Rialachán seo atá beartaithe gníomh atá ag cur le acquis Schengen nó atá gaolmhar leis ar dhóigh eile, de réir bhrí Airteagal 3(1) d’Ionstraim Aontachais 2003, Airteagal 4(1) d’Ionstraim Aontachais 2005 agus Airteagal 4(1) d’Ionstraim Aontachais 2011. Maidir leis an Íoslainn, leis an Iorua, leis an Eilvéis agus le Lichtinstéin, is é a bheidh sa Rialachán atá beartaithe forbairt ar fhorálacha acquis Schengen de réir bhrí a gComhaontuithe Comhlachais faoi seach. •Míniúchán mionsonraithe ar fhorálacha sonracha an togra I gCaibidil 1, leagtar amach na forálacha ginearálta don Rialachán, ag tosú le rialacha maidir lena ábhar agus lena raon feidhme. Soláthraítear liosta sainmhínithe ann freisin. I gCaibidil 2 leagtar amach na forálacha maidir le bailiú agus aistriú sonraí API, eadhon sraith shoiléir rialacha maidir le bailiú sonraí API ag aeriompróirí, rialacha maidir le haistriú sonraí API chuig an ródaire, próiseáil sonraí API ag údaráis teorann inniúla, agus stóráil agus scriosadh sonraí API ag aeriompróirí agus ag na húdaráis sin.

Tá forálacha i gCaibidil 3 maidir le sonraí API a tharchur tríd an ródaire. Go sonrach, áirítear leis forálacha ina dtugtar tuairisc ar phríomhghnéithe an ródaire, rialacha maidir le húsáid an ródaire, an nós imeachta chun sonraí API ón ródaire a tharchur chuig na húdaráis inniúla teorann, sonraí API ón ródaire a scriosadh, logaí a choinneáil, agus na nósanna imeachta i gcás nach féidir an ródaire a úsáid go páirteach nó go hiomlán ar chúiseanna teicniúla. Tá sraith forálacha sonracha maidir le cosaint sonraí pearsanta i gCaibidil 4 maidir le príobháideachas. Sonraítear inti go sonrach cé hiad na rialaitheoirí sonraí agus an próiseálaí sonraí atá freagrach as próiseáil sonraí API arb ionann agus sonraí pearsanta iad de bhun an Rialacháin seo. Leagtar amach inti freisin na bearta a theastaíonn ó eu-LISA chun slándáil na próiseála sonraí a áirithiú, i gcomhréir le forálacha Rialachán (AE) 2018/1725. Leagtar amach inti na bearta a cheanglaítear ar aeriompróirí agus ar údaráis inniúla teorann lena áirithiú go ndéantar féinfhaireachán ar chomhlíonadh na bhforálacha ábhartha a leagtar amach sa Rialachán seo agus rialacha maidir le hiniúchtaí. Rialaítear le Caibidil 5 saincheisteanna sonracha áirithe a bhaineann leis an ródaire. Tá ceanglais inti maidir leis na naisc le ródaire na n-údarás inniúil teorann agus na n-aeriompróirí. Leagtar amach inti freisin cúraimí eu-LISA a bhaineann le dearadh agus forbairt an ródaire, le hóstáil agus le bainistiú teicniúil an ródaire agus cúraimí tacaíochta eile a bhaineann leis. Ina theannta sin, tá forálacha sa chaibidil maidir leis na costais arna dtabhú ag eu-LISA agus ag na Ballstáit faoin Rialachán seo, go háirithe maidir le naisc na mBallstát leis an ródaire agus maidir lena chomhtháthú leis an ródaire. Leagtar amach inti freisin forálacha maidir le dliteanas i leith damáiste a dhéantar don ródaire, tús oibríochtaí an ródaire agus an fhéidearthacht go mbainfeadh aeriompróirí úsáid dheonach as an ródaire faoi réir coinníollacha áirithe. Tá forálacha i gCaibidil 6 maidir le maoirseacht, pionóis fhéideartha is infheidhme maidir le haeriompróirí i leith neamhchomhlíonadh a n-oibleagáidí a leagtar amach sa Rialachán seo, rialacha a bhaineann le tuairisciú staidrimh ag eu-LISA, agus maidir le hullmhú lámhleabhair phraiticiúil ag an gCoimisiún. I gCaibidil 7 rialaítear na héifeachtaí ar ghníomhartha eile dhlí AE. Go sonrach, cuimsítear init forálacha a bhaineann le haisghairm Threoir 2004/82/CE agus na leasuithe riachtanacha ar ionstraimí eile atá ann cheana, is iad sin Rialachán (AE) 2018/1726 Rialachán (AE) 2019/817. Cuimsítear forálacha deiridh an Rialacháin seo i gCaibidil 8, ar forálacha iad a bhaineann le gníomhartha tarmligthe agus gníomhartha cur chun feidhme a ghlacadh, le faireachán agus meastóireacht a dhéanamh ar an Rialachán seo, agus lena theacht i bhfeidhm agus lena chur i bhfeidhm. 2022/0424 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE Maidir le réamhaisnéis faoi phaisinéirí (API) a bhailiú agus a aistriú chun rialuithe ag teorainneacha seachtracha a fheabhsú agus a éascú, lena leasaítear Rialachán (AE) 2019/817 agus Rialachán (AE) 2018/1726, agus lena n-aisghairtear Treoir 2004/82/CE ón gComhairle PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 77(2), pointí (b) agus (d) agus Airteagal (79)(2), pointe (c) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Leis na seiceálacha a dhéantar ar dhaoine ag na teorainneacha seachtracha, cuirtear go mór le slándáil fhadtéarmach an Aontais, na mBallstát agus a shaoránach a ráthú agus, dá bhrí sin, tá siad fós ina gcosaint thábhachtach, go háirithe sa limistéar gan rialú ag teorainneacha inmheánacha ('limistéar Schengen'). Cuidíonn rialuithe éifeachtacha éifeachtúla ar theorainneacha seachtracha, a dhéantar i gcomhréir, go háirithe, le Rialachán (AE) 2016/399 ó Pharlaimint na hEorpa agus ón gComhairle, i gcás inarb infheidhme, leis an inimirce neamhdhleathach a chomhrac agus cuireann siad cosc ar bhagairtí ar shlándáil inmheánach, ar bheartas poiblí, ar shláinte phoiblí agus ar chaidreamh idirnáisiúnta na mBallstát. (2)Trí úsáid a bhaint as sonraí taistealaithe agus as faisnéis eitilte arna n-aistriú roimh theacht na dtaistealaithe, rud ar a dtugtar réamhaisnéis phaisinéirí ('API'), cuidítear le dlús a chur leis an bpróiseas chun na seiceálacha riachtanacha a dhéanamh le linn an phróisis trasnaithe teorann. Chun críocha an Rialacháin seo, baineann an próiseas sin, go sonrach, le teorainneacha a thrasnú idir tríú tír nó Ballstát nach bhfuil rannpháirteach sa Rialachán seo, ar lámh amháin, agus Ballstát atá rannpháirteach sa Rialachán seo, ar an lámh eile. Neartaítear le húsáid den sórt sin seiceálacha ag na teorainneacha seachtracha sin trí am leordhóthanach a sholáthar chun go bhféadfar seiceálacha mionsonraithe cuimsitheacha a dhéanamh ar gach taistealaí, gan tionchar diúltach díréireach a bheith aige ar dhaoine atá ag taisteal de mheon macánta. Dá bhrí sin, ar mhaithe le héifeachtacht agus le héifeachtúlacht seiceálacha ag teorainneacha seachtracha, ba cheart foráil a dhéanamh maidir le creat dlíthiúil iomchuí lena áiritheofar go mbeidh rochtain ag údaráis inniúla teorann na mBallstát ag pointí trasnaithe teorann seachtracha den sórt sin ar shonraí API roimh theacht taistealaithe. (3)Tá sé cruthaithe go bhfuil tábhacht leis an gcreat dlíthiúil atá ann cheana maidir le sonraí API, ina gcuimsítear Treoir 2004/82/CE ón gComhairle agus an dlí náisiúnta lena dtrasuítear an Treoir sin, maidir le rialuithe teorann a fheabhsú, go háirithe trí chreat a chur ar bun do na Ballstáit chun forálacha a thabhairt isteach maidir le hoibleagáidí a leagan ar aeriompróirí sonraí API ar phaisinéirí a iompraítear isteach ina gcríoch a aistriú. Tá difríochtaí ann fós ar an leibhéal náisiúnta, áfach. Go háirithe, ní iarrtar sonraí API go córasach ar aeriompróirí agus ní mór d'aeriompróirí a bheith ag plé le ceanglais éagsúla maidir leis an gcineál faisnéise atá le bailiú agus na coinníollacha faoina gcaithfear sonraí API a aistriú chuig údaráis inniúla teorann. Ní hamháin go mbíonn costais agus deacrachtaí neamhriachtanacha ag na haeriompróirí mar thoradh ar na difríochtaí sin, ach déanann siad freisin maidir le réamhsheiceálacha éifeachtacha agus éifeachtúla ar dhaoine a shroicheann teorainneacha seachtracha a áirithiú.

(4)Ba cheart, dá bhrí sin, an creat dlí atá ann cheana a thabhairt cothrom le dáta agus creat nua a chur ina ionad lena áirithiú go mbeidh na rialacha maidir le bailiú agus aistriú sonraí API chun éifeachtacht agus éifeachtúlacht seiceálacha teorann ag teorainneacha seachtracha a fheabhsú agus a éascú agus chun inimirce neamhdhleathach a chomhrac ina rialacha soiléire, comhchuibhithe agus éifeachtacha. (5)Chun cur chuige comhsheasmhach ar an leibhéal idirnáisiúnta a áirithiú a oiread agus is féidir agus i bhfianaise na rialacha maidir le bailiú sonraí API is infheidhme ar an leibhéal sin, ba cheart a chur san áireamh sa chreat dlíthiúil nuashonraithe a bhunaítear leis an Rialachán seo na cleachtais ábhartha a comhaontaíodh ar bhonn idirnáisiúnta leis an tionscal aeir agus i gcomhthéacs na hEagraíochta Domhanda Custaim, an Chomhlachais Idirnáisiúnta um Iompar Eitlíochta agus Threoirlínte na hEagraíochta Eitlíochta Sibhialta Idirnáisiúnta maidir le Réamhaisnéis faoi Phaisinéirí. (6)Bíonn tionchar ag bailiú agus aistriú sonraí API ar phríobháideacht daoine aonair agus baineann sé le próiseáil sonraí pearsanta. Chun cearta bunúsacha a urramú go hiomlán, go háirithe an ceart go n-urramófar an saol príobháideach agus an ceart go ndéanfar sonraí pearsanta a chosaint, i gcomhréir le Cairt um Chearta Bunúsacha an Aontais Eorpaigh ('an Chairt'), ba cheart foráil a dhéanamh maidir le teorainneacha agus cosaintí leordhóthanacha. Ba cheart, go háirithe, go mbeadh aon phróiseáil ar shonraí API agus, go háirithe, ar shonraí API ar sonraí pearsanta iad, fós teoranta don mhéid is gá chun na cuspóirí a dtugtar fúthu leis an Rialachán seo a bhaint amach agus a bheith comhréireach leis sin. Ina theannta sin, ba cheart a áirithiú nach n-eascródh aon chineál idirdhealaithe a choisctear leis an gCairt as an API a bhailítear agus a aistrítear faoin Rialachán seo. (7)Chun na cuspóirí leis a bhaint amach, ba cheart feidhm a bheith ag an Rialachán seo maidir leis na hiompróirí go léir a bhíonn i mbun eitiltí isteach san Aontas, mar a shainítear sa Rialachán seo, lena gcumhdófar eitiltí sceidealaithe agus eitiltí neamhsceidealaithe araon, gan beann ar cá háit a mbeidh bunaíocht na n-aeriompróirí a bhíonn i mbun na n-eitiltí sin. (8)Ar mhaithe le héifeachtacht agus deimhneacht dhlíthiúil, ba cheart na míreanna faisnéise arb ionann iad le chéile agus na sonraí API a bhaileofar agus a aistreofar ina dhiaidh sin faoin Rialachán seo a liostú go soiléir agus go cuimsitheach, agus cumhdófar leo faisnéis a bhaineann le gach taistealaí chomh maith le faisnéis faoi eitilt an taistealaí sin. Ba cheart go gcumhdófaí i bhfaisnéis den sórt sin faisnéis maidir le pointe iontrála an trasnaithe teorann i gcríoch an Bhallstáit lena mbaineann i ngach cás a chumhdaítear leis an Rialachán seo, ach níor cheart an fhaisnéis sin a bhailiú ach i gcás inarb infheidhme faoi Rialachán (AE) amháin [forfheidhmiú an dlí API], is é sin le rá, ní sa chás ina mbaineann na sonraí API le heitiltí laistigh den Aontas. (9)Chun solúbthacht agus nuálaíocht a éascú, ba cheart, i bprionsabal, é a fhágáil faoi gach aeriompróir a chinneadh conas a chomhlíonfaidh sé na hoibleagáidí maidir le bailiú sonraí API a leagtar amach sa Rialachán seo. Ag cur san áireamh, áfach, go bhfuil réitigh theicneolaíocha oiriúnacha ann lena n-éascaítear bailiú uathoibríoch sonraí áirithe API agus á ráthú go mbeidh na sonraí API lena mbaineann cruinn, iomlán agus cothrom le dáta, agus ag féachaint do na buntáistí a bhaineann le húsáid na teicneolaíochta sin i dtéarmaí éifeachtachta agus éifeachtúlachta, ba cheart a cheangal ar aeriompróirí na sonraí API sin a bhailiú trí mhodhanna uathoibrithe a úsáid, trí fhaisnéis ó shonraí meaisín-inléite an doiciméid taistil a léamh. (10)Le modhanna uathoibrithe cuirtear ar chumas taistealaithe sonraí áirithe API a sholáthar iad féin le linn próiseas seiceáil isteach ar líne. D'fhéadfadh, mar shampla, aip shlán ar fhón cliste taistealaithe, ar ríomhaire nó ar cheamara gréasáin lena bhféadfaí sonraí meaisín-inléite an doiciméid taistil a léamh a bheith i gceist le modhanna den sórt sin. I gcás nár sheiceáil na taistealaithe isteach ar líne, ba cheart go dtabharfadh aeriompróirí, i gcleachtas, an deis dóibh na sonraí API meaisín-inléite lena mbaineann a sholáthar le linn seiceáil isteach ag an aerfort le cúnamh ó bhoth féinseirbhíse nó ó bhall foirne aerlíne ag an gcuntar. (11)Ba cheart an chumhacht a thabhairt don Choimisiún ceanglais theicniúla agus rialacha nós imeachta a ghlacadh nach mór d'aeriompróirí a chomhlíonadh i dtaca le modh uathoibrithe a úsáid chun sonraí API meaisín-inléite a bhailiú faoin Rialachán seo, chun soiléireacht agus deimhneacht dhlíthiúil a mhéadú agus chun cur le cáilíocht sonraí agus úsáid fhreagrach na modhanna uathoibrithe a áirithiú. (12)I bhfianaise na mbuntáistí a sholáthraítear trí mhodhanna uathoibrithe a úsáid chun sonraí API meaisín-inléite a bhailiú agus i bhfianaise na soiléireachta a eascraíonn as na ceanglais theicniúla ina leith sin atá le glacadh faoin Rialachán seo, ba cheart a shoiléiriú go bhfuil an deis ag aeriompróirí a chinneann modhanna uathoibrithe a úsáid an fhaisnéis a bhailiú a gceanglaítear orthu í a tharchur faoi Threoir 2004/82/CE, ach nach bhfuil an oibleagáid orthu na ceanglais sin a chur i bhfeidhm, nuair a ghlacfar iad, i dtaca leis an úsáid sin a bhaint as modhanna uathoibrithe, a mhéid a cheadaítear leis an Treoir sin. Maidir le haon chur i bhfeidhm deonach den sórt sin maidir leis na sonraíochtaí sin i gcur i bhfeidhm Threoir 2004/82/CE, níor cheart a thuiscint go ndéanfaidh sé difear ar bhealach ar bith d'oibleagáidí na n-aeriompróirí agus na mBallstát faoin Treoir sin. (13)Lena áirithiú go mbeidh na réamhsheiceálacha a dhéanfaidh na húdaráis inniúla teorann roimh ré éifeachtach agus éifeachtúil, ba cheart go mbeadh sna sonraí API a aistreofar chuig na húdaráis sin sonraí taistealaithe a bheidh ar tí na teorainneacha seachtracha a thrasnú, is é sin, sonraí taistealaithe atá ar bord an aerárthaigh i ndáiríre. Dá bhrí sin, ba cheart do na haeriompróirí sonraí API a aistriú go díreach i ndiaidh dhúnadh na heitilte. Thairis sin, cuidíonn sonraí API leis na húdaráis inniúla teorann idirdhealú a dhéanamh idir taistealaithe dlisteanacha a d'fhéadfadh a bheith ina n-ábhar spéise agus, dá bhrí sin, d'fhéadfadh sé go mbeadh gá le fíoruithe breise a dhéanamh orthu, rud a d'fhágfadh go mbeadh gá le bearta leantacha a chomhordú agus a ullmhú tuilleadh ar theacht dóibh. D’fhéadfadh sé sin tarlú, mar shampla, i gcásanna ina mbeadh líon gan choinne de thaistealaithe a bheadh ina n-ábhar spéise a bhféadfadh a seiceálacha fisiceacha ag na teorainneacha tionchar diúltach a bheith acu ar sheiceálacha teorann agus ar thréimhsí feithimh ag teorainneacha taistealaithe dlisteanacha eile. Chun deis a thabhairt do na húdaráis inniúla teorann bearta leordhóthanacha comhréireacha a ullmhú ag an teorainn, amhail cur leis an bhfoireann nó í athúsáid ar bhonn sealadach, go háirithe le haghaidh eitiltí nach leor an t-am maidir leo idir dúnadh na n-eitiltí agus teacht na n-údarás inniúil teorann ag na teorainneacha seachtracha chun go bhféadfaidh siad an freagra is iomchuí a ullmhú, ba cheart sonraí API a tharchur freisin sula rachaidh taistealaithe ar bord, tráth sheiceála isteach gach taistealaí. (14)Chun soiléireacht a thabhairt maidir leis na ceanglais theicniúla is infheidhme maidir le haeriompróirí agus a theastaíonn lena áirithiú go ndéanfar na sonraí API a bhaileoidh siad faoin Rialachán seo a aistriú chuig an ródaire ar bhealach slán, éifeachtach agus tapa, ba cheart an chumhacht a thabhairt don Choimisiún sonraíochtaí a leagan síos maidir leis na prótacail choiteanna agus na formáidí sonraí tacaithe a úsáidfear don aistriú sin. (15)Chun aon riosca maidir le mí-úsáid a sheachaint agus i gcomhréir le prionsabal an teorannaithe de réir cuspóra, ba cheart cosc a chur go sainráite ar na húdaráis inniúla teorann na sonraí API a fhaigheann siad faoin Rialachán seo a phróiseáil chun aon chríche eile seachas éifeachtacht agus éifeachtúlacht seiceálacha teorann ag teorainneacha seachtracha a fheabhsú agus a éascú agus inimirce neamhdhleathach a chomhrac. (16)Lena áirithiú go mbeidh dóthain ama ag na húdaráis inniúla teorann chun réamhsheiceálacha éifeachtacha a dhéanamh ar gach taistealaí, lena n-áirítear taistealaithe ar eitiltí cianaistir agus iad siúd a bheidh ag taisteal ar nasceitiltí mar aon le dóthain ama lena áirithiú go mbeidh na sonraí API a bhailíonn agus a aistríonn na haeriompróirí iomlán, cruinn agus cothrom le dáta, agus i gcás inar gá chun soiléirithe, ceartuithe nó comhlánuithe breise a iarraidh ó na haeriompróirí, ba cheart do na húdaráis inniúla teorann na sonraí API a fuair siad faoin Rialachán seo a stóráil ar feadh tréimhse ama shocraithe a bheidh teoranta don mhéid atá fíor-riachtanach chun na gcríoch sin. Mar an gcéanna, le bheith ábalta freagairt d'iarratais dá leithéid, ba cheart d'aeriompróirí na sonraí API a d'aistrigh siad faoin Rialachán seo a stóráil ar feadh na tréimhse ama socraithe agus fíor-riachtanaí céanna. (17)Ionas nach mbeidh ar aeriompróirí naisc iomadúla le húdaráis teorann inniúla na mBallstát a bhunú agus a choimeád maidir le sonraí API arna mbailiú faoin Rialachán seo agus an neamhéifeachtúlacht agus na rioscaí slándála lena mbaineann a aistriú, ba cheart foráil a dhéanamh i leith ródaire aonair, arna chruthú agus arna oibriú ar leibhéal an Aontais, a fheidhmeoidh mar phointe nasctha agus dáileacháin don aistriú sin. Ar mhaithe le héifeachtúlacht agus éifeachtacht costais, ba cheart an ródaire a bheith ag brath ar chomhpháirteanna teicniúla ó chórais ábhartha eile arna gcruthú faoi dhlí an Aontais, a mhéid is féidir go teicniúil agus ag cloí go hiomlán le rialacha an Rialacháin seo agus le Rialachán (AE) [forfheidhmiú an dlí API]. (18)Ba cheart an ródaire na sonraí API a tharchur chuig na húdaráis inniúla teorann ábhartha ar bhealach uathoibrithe, ar cheart é a chinneadh ar bhonn phointe iontrála an trasnaithe teorann isteach i gcríoch an Bhallstáit atá san áireamh sna sonraí API lena mbaineann. Chun an próiseas dáileacháin a éascú, ba cheart do gach Ballstát a léiriú cé na húdaráis teorann atá inniúil chun na sonraí API arna dtarchur ón ródaire a fháil. Chun feidhmiú cuí an Rialacháin seo a áirithiú agus ar mhaithe le trédhearcacht, ba cheart an fhaisnéis sin a chur ar fáil don phobal. (19)Níor cheart go bhfeidhmeofaí an ródaire ach chun tarchur sonraí API ó na haeriompróirí chuig na húdaráis inniúla teorann a éascú i gcomhréir leis an Rialachán seo agus chuig PIUnna i gcomhréir le Rialachán (AE) [forfheidhmiú an dlí API], agus níor cheart gur stór sonraí API é. Dá bhrí sin, agus chun aon riosca a bhaineann le rochtain neamhúdaraithe nó mí-úsáid eile a íoslaghdú agus i gcomhréir le prionsabal an íoslaghdaithe sonraí, ba cheart aon stóráil ar shonraí API ar an ródaire a bheith teoranta i gcónaí don mhéid atá fíor-riachtanach chun críocha teicniúla a bhaineann leis an tarchur agus ba cheart na sonraí API a scriosadh ón ródaire, láithreach, go buan agus ar bhealach uathoibrithe, ón tráth a bheidh an tarchur déanta nó, i gcás inarb ábhartha faoi Rialachán (AE) [forfheidhmiú an dlí API], nach bhfuil na sonraí API le tarchur ar chor ar bith. (20)Lena áirithiú go bhfeidhmeoidh tarchur sonraí API ón ródaire mar is cuí, ba cheart an chumhacht a thabhairt don Choimisiún rialacha mionsonraithe teicniúla agus nós imeachta a leagan síos maidir leis an tarchur sin. Ba cheart go mbeadh na rialacha sin de chineál lena n-áiritheofar go mbeidh an tarchur slán, éifeachtach agus tapa agus nach mbeadh tionchar níos mó ná mar is gá aige ar thaisteal paisinéirí agus aeriompróirí. (21)Ionas go bhféadfaidh aeriompróirí leas a bhaint a luaithe is féidir as na buntáistí a sholáthraítear le húsáid an ródaire arna fhorbairt ag eu-LISA i gcomhréir leis an Rialachán seo agus chun taithí a fháil ar a úsáid, ba cheart an deis a thabhairt d'aeriompróirí, ach gan an oibleagáid a chur orthu, úsáid a bhaint as an ródaire chun an fhaisnéis a tharchur a gceanglaítear orthu í a tharchur faoi Threoir 2004//82/CE le linn idirthréimhse. Ba cheart tús a chur leis an idirthréimhse sin an tráth a thosóidh oibríochtaí an ródaire agus ba cheart go dtiocfaidh deireadh léi nuair nach mbeidh feidhm ag na hoibleagáidí faoin Treoir sin a thuilleadh. Lena áirithiú go ndéanfar aon úsáid dheonach den sórt sin as an ródaire ar bhealach freagrach, ba cheart go n-éileofaí comhaontú i scríbhinn roimh ré ón údarás freagrach a gheobhaidh an fhaisnéis, arna iarraidh sin don aeriompróir agus i ndiaidh don údarás sin fíoruith a dhéanamh agus dearbhuithe a fháil, de réir mar is gá. Mar an gcéanna, chun an cás a sheachaint ina dtosódhagus ina stopfadh aeriompróirí den ródaire a úsáid arís agus arís eile, a luaithe a thosóidh aeriompróir úsáid den sórt sin ar bhonn deonach, ba cheart a cheangal air leanúint ar aghaidh, mura bhfuil cúiseanna oibiachtúla ann le scor d'úsáid na faisnéise chun an fhaisnéis a tharchur chuig an údarás freagrach lena mbaineann, amhail is gur léir nach bhfuil an fhaisnéis á tarchur ar bhealach dleathach, slán, éifeachtach agus sciobtha. Ar mhaithe leis an bhféidearthacht sin maidir leis an ródaire a úsáid go deonach a chur i bhfeidhm go cuí, agus aird chuí á tabhairt ar chearta agus leasanna na bpáirtithe uile lena mbaineann, ba cheart foráil a dhéanamh i leith na rialacha is gá i ndáil le comhairliúcháin agus i ndáil le soláthar faisnéise. Níor cheart a thuiscint go rachaidh aon úsáid dheonach den sórt sin as an ródaire agus Treoir 2004/82/CE á cur i bhfeidhm, dá bhforáiltear sa Rialachán seo, i gcion ar aon slí ar oibleagáidí na n-aeriompróirí agus na mBallstát faoin Treoir sin. (22)Leis an ródaire atá le cruthú agus le hoibriú faoin Rialachán seo, ba cheart na naisc theicniúla a laghdú agus a shimpliú a theastaíonn chun sonraí API a aistriú, agus iad a theorannú do nasc aonair in aghaidh an aeriompróra agus in aghaidh an údaráis inniúil teorann. Dá bhrí sin, foráiltear leis an Rialachán seo go mbunóidh na húdaráis inniúla teorann agus na haeriompróirí nasc den sórt sin leis an ródaire agus go mbainfidh siad amach an comhtháthú is gá leis, ionas go n-áiritheofar gur féidir leis an gcóras aistrithe sonraí API a bhunaítear leis an Rialachán seo feidhmiú go cuí. Chun éifeacht a thabhairt do na hoibleagáidí sin agus chun feidhmiú cuí an chórais a bhunaítear leis an Rialachán seo a áirithiú, ba cheart iad a fhorlíonadh le rialacha mionsonraithe. (23)I bhfianaise leasanna an Aontais atá i gceist, ba cheart na costais a thabhóidh eu-LISA chun a chúraimí faoin Rialachán seo agus faoi Rialachán (AE) [forfheidhmiú an dlí API] a chomhlíonadh i dtaca leis an ródaire a íoc as buiséad an Aontais. Ba cheart é sin a bheith amhlaidh freisin i gcás costais iomchuí arna dtabhú ag na Ballstáit maidir lena naisc leis an ródaire agus lena gcomhtháthú leis an ródaire, mar a cheanglaítear faoin Rialachán seo agus i gcomhréir leis an reachtaíocht is infheidhme, faoi réir eisceachtaí áirithe. Ba cheart do gach Ballstát lena mbaineann na costais a chumhdaítear faoi na heisceachtaí sin a íoc é féin.

(24)Ní féidir a chur as an áireamh go bhféadfadh sé, i ngeall ar imthosca eisceachtúla agus in ainneoin go ndearna gach beart réasúnach i gcomhréir leis an Rialachán seo, nach bhfeidhmeodh an ródaire ná na córais ná an bonneagar a nascann na húdaráis inniúla teorann agus na haeriompróirí leis mar is ceart, agus mar sin bheadh sé dodhéanta ar chúiseanna teicniúla an ródaire a úsáid chun sonraí API a tharchur. I bhfianaise nach bhfuil an ródaire ar fáil agus nach mbeidh sé indéanta le réasún d’aeriompróirí go ginearálta na sonraí API a ndeachaigh an teip i gcion orthu a aistriú ar mhodh dleathach, slán, éifeachtach agus tapa trí mhodhanna eile, ba cheart deireadh a chur leis an oibleagáid ar aeriompróirí na sonraí API sin a aistriú fad is a mhairfidh an dodhéantacht theicniúil. Chun fad agus iarmhairtí diúltacha na mbeart sin a íoslaghdú, ba cheart do na páirtithe lena mbaineann, i gcás den sórt sin, sin a chur in iúl dá chéile láithreach agus gach beart is gá a dhéanamh láithreach chun aghaidh a thabhairt ar an dodhéantacht theicniúil. Ós rud é nach bhfuil sonraí API a bhaineann le heitiltí a tháinig isteach cheana úsáideach le haghaidh seiceálacha teorann, níl aon údar ann i gcás den sórt sin lena iarraidh ar na haeriompróirí na sonraí API a bhailiú agus a stóráil. Ba cheart go mbeadh an socrú sin gan dochar d'oibleagáidí na bpáirtithe uile lena mbaineann faoin Rialachán seo a áirithiú go bhfeidhmeoidh an ródaire agus a gcórais agus a mbonneagar faoi seach mar is cuí, agus go bhfuil aeriompróirí faoi réir pionós i gcás nach gcomhlíonann siad na hoibleagáidí sin, lena n-áirítear nuair a fhéachann siad le dul i muinín an tsocraithe sin i gcás nach bhfuil údar leis an spleáchas sin. Chun mí-úsáid den sórt sin a dhíspreagadh agus chun maoirseacht a éascú agus, más gá, pionóis a fhorchur, ba cheart d'aeriompróirí a bhraitheann ar an socrú sin toisc gur theip ar a gcóras agus ar a mbonneagar féin tuairisc a thabhairt don údarás inniúil maoirseachta ina leith sin. (25)Ar mhaithe le comhlíonadh an chirt bhunúsaigh go gcosnófar sonraí pearsanta a áirithiú, ba cheart an rialaitheoir agus an próiseálaí a shainaithint agus rialacha maidir le hiniúchtaí a leagan amach leis an Rialachán seo. Ar mhaithe le faireachán éifeachtach a dhéanamh, cosaint leordhóthanach sonraí pearsanta a áirithiú agus rioscaí slándála a íoslaghdú, ba cheart foráil a dhéanamh freisin i leith rialacha maidir le logáil, slándáil próiseála agus féinfhaireachán. I gcás ina mbaineann siad le próiseáil sonraí pearsanta, ba cheart a thuiscint go gcomhlánaítear leis na forálacha sin gníomhartha dlí an Aontais is infheidhme go ginearálta maidir le cosaint sonraí pearsanta, go háirithe Rialachán (AE) 2016/679 ó Pharlaimint na hEorpa agus ón gComhairle agus Rialachán (AE) 2018/1725 ó Pharlaimint na hEorpa agus ón gComhairle. Leis an Rialachán seo, níor cheart difear a dhéanamh do na gníomhartha sin a bhfuil feidhm acu freisin maidir le sonraí pearsanta a phróiseáil faoin Rialachán seo i gcomhréir le forálacha an Rialacháin seo. (26)Go sonrach, is é an cuspóir leis na hoibríochtaí próiseála faoin Rialachán seo, eadhon sonraí API a tharchur ó aeriompróirí tríd an ródaire chuig údaráis inniúla teorann na mBallstát, cúnamh a thabhairt do na húdaráis sin i bhfeidhmiú a n-oibleagáidí bainistithe teorann agus a gcúraimí a bhaineann le hinimirce neamhdhleathach a chomhrac. Dá bhrí sin, ba cheart go mbeadh na húdaráis inniúla teorann a fhaigheann na sonraí API ina rialaitheoirí chun sonraí API ar sonraí pearsanta iad a tharchur trí ródaire agus chun na sonraí sin a stóráil ar an ródaire a mhéid a theastaíonn an stóráil sin chun críocha teicniúla, agus le haghaidh aon phróiseáil eile orthu ina dhiaidh sin ag úsáid na sonraí sin chun seiceálacha teorann ag teorainneacha seachtracha a fheabhsú agus a éascú. Ba cheart go mbeadh na haeriompróirí, dá réir, ina rialaitheoirí astu féin maidir le próiseáil sonraí API ar sonraí pearsanta iad a bhfuil sé d'oibleagáid orthu an phróiseáil sin a dhéanamh faoin Rialachán seo. Ar an mbonn sin, ba cheart go mbeadh na haeriompróirí agus na húdaráis inniúla teorann ina rialaitheoirí sonraí astu féin maidir lena bpróiseáil féin ar shonraí API faoin Rialachán seo. (27)Lena áirithiú go gcuirfidh aeriompróirí rialacha an Rialacháin seo i bhfeidhm go héifeachtach, ba cheart foráil a dhéanamh maidir le hainmniú agus cumhachtú na n-údarás náisiúnta a mbeidh sé de chúram orthu maoirseacht a dhéanamh ar na rialacha sin. Níor cheart go rachadh rialacha an Rialacháin seo maidir le maoirseacht den sórt sin, lena n-áirítear maidir le pionóis a fhorchur más gá, i gcion ar chúraimí ná ar chumhachtaí na n-údarás maoirseachta arna mbunú i gcomhréir le Rialachán (AE) 2016/679, lena n-áirítear maidir le próiseáil sonraí pearsanta faoin Rialachán seo. (28)Ba cheart do na Ballstáit foráil a dhéanamh maidir le pionóis éifeachtacha, chomhréireacha agus athchomhairleacha, lena n-áirítear pionóis airgeadais, i gcoinne na n-aeriompróirí sin nach gcomhlíonann a n-oibleagáidí maidir le bailiú agus aistriú sonraí API faoin Rialachán seo. (29)Ós rud é go bhforáiltear leis an Rialachán seo do rialacha nua a bhunú maidir le bailiú agus aistriú sonraí API ag údaráis inniúla teorann chun éifeachtacht agus éifeachtúlacht seiceálacha teorann ag teorainneacha seachtracha a fheabhsú agus a éascú, ba cheart Treoir 2004/82/CE a aisghairm. (30)Ós rud é gur cheart do eu-LISA, arna bhunú le Rialachán (AE) 2018/1726 ó Pharlaimint na hEorpa agus ón gComhairle, an ródaire a dhearadh, a fhorbairt, a óstáil agus a bhainistiú go teicniúil, is gá an Rialachán sin a leasú tríd an gcúram sin a chur le cúraimí eu-LISA. Chun tuarascálacha agus staidreamh an ródaire a stóráil ar an Lárstóras um Thuairisciú agus Staidreamh, is gá Rialachán (AE) 2019/817 ó Pharlaimint na hEorpa agus ón gComhairle a leasú. (31)Chun bearta a ghlacadh a bhaineann leis na ceanglais theicniúla agus na rialacha oibríochtúla maidir leis na modhanna uathoibrithe chun sonraí API meaisín-inléite a bhailiú, maidir leis na prótacail choiteanna agus na formáidí coiteanna atá le húsáid le haghaidh aistriú sonraí API ag aeriompróirí, maidir leis na rialacha teicniúla agus nós imeachta chun sonraí API a tharchur ón ródaire chuig na húdaráis inniúla teorann agus chuig na PIUnna agus maidir le naisc na PIUnna agus na n-aeriompróirí leis an ródaire agus maidir le comhtháthú leis an ródaire, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil le hAirteagail 5, 6, 11, 20 agus 21 faoi seach. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear ar leibhéal na saineolaithe, agus go ndéanfar na comhairliúcháin sin i gcomhréir leis na prionsabail a leagtar síos san Chomhaontú Idirinstitiúideach maidir le Reachtóireacht Níos Fearr an 13 Aibreán 2016. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe. (32)Chun coinníollacha aonfhoirmeacha a áirithiú maidir leis an Rialachán seo a chur chun feidhme, is é sin maidir le tús a chur le hoibríochtaí an ródaire, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (33)Ba cheart dóthain ama a thabhairt do na páirtithe leasmhara go léir, agus go háirithe do na haeriompróirí agus do na húdaráis inniúla teorann, chun na hullmhúcháin is gá a dhéanamh ionas go mbeidh siad ábalta a n-oibleagáidí féin faoin Rialachán seo a chomhlíonadh, ag cur san áireamh nach féidir cuid de na hullmhúcháin sin, amhail na hullmhúcháin maidir leis na hoibleagáidí i dtaca le nasc leis an ródaire agus i dtaca le comhtháthú leis an ródaire, a thabhairt chun críche go dtí go mbeidh céimeanna deartha agus forbartha an ródaire curtha i gcrích agus tús curtha le hoibríochtaí an ródaire amháin. Dá bhrí sin, níor cheart go mbeadh feidhm ag an Rialachán seo ach ó dháta iomchuí i ndiaidh an dáta a thosófar oibríochtaí an ródaire, mar a shonraíonn an Coimisiún i gcomhréir leis an Rialachán seo. (34)Ba cheart céimeanna deartha agus forbartha an ródaire a thosú agus a chríochnú a luaithe is féidir, áfach, ionas gur féidir oibríochtaí an ródaire a thosú a luaithe is féidir, rud a éilíonn freisin go nglacfar na gníomhartha cur chun feidhme agus tarmligthe ábhartha dá bhforáiltear leis an Rialachán seo. Ba cheart an soiléiriú dá bhforáiltear leis an Rialachán seo maidir le cur i bhfeidhm sonraíochtaí a bhaineann le húsáid modhanna uathoibrithe i gcur i bhfeidhm Threoir 2004/82/CE a sholáthar gan mhoill freisin. Dá bhrí sin, ba cheart go mbeadh feidhm ag na hairteagail sin ó dháta theacht i bhfeidhm an Rialacháin seo. Ina theannta sin, chun go bhféadfar an ródaire a úsáid go deonach a luaithe is féidir, ba cheart go mbeadh feidhm ag an airteagal maidir leis an úsáid sin, chomh maith le hearraí áirithe eile is gá lena áirithiú go dtarlóidh úsáid den sórt sin ar bhealach freagrach, a luaithe is féidir, is é sin, ón tráth a thosóidh oibríochtaí an ródaire. (35)Níor cheart go rachfaí i gcion leis an Rialachán seo ar an bhféidearthacht do na Ballstáit foráil a dhéanamh, faoina ndlí náisiúnta, maidir le córas chun sonraí API a bhailiú ó sholáthraithe iompair seachas na soláthraithe a shonraítear sa Rialachán seo, ar choinníoll go gcomhlíonann dlí náisiúnta den sórt sin dlí an Aontais. (36)Ós rud é go mbaineann cuspóirí an Rialacháin seo, mar atá éifeachtacht agus éifeachtúlacht seiceálacha teorann ag teorainneacha seachtracha a fheabhsú agus a éascú agus an inimirce neamhdhleathach a chomhrac, le hábhair atá de chineál trasteorann go bunúsach, ní féidir leis na Ballstáit iad a bhaint amach go leordhóthanach ina n-aonar, ach seachas sin, is féidir iad a bhaint amach ar bhealach níos fearr ar leibhéal an Aontais. Féadfaidh an tAontas bearta a ghlacadh, dá bhrí sin, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, mar a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach. (37)I gcomhréir le hAirteagal 1 agus le hAirteagal 2 de Phrótacal Uimh. 22 maidir le seasamh na Danmhairge atá i gceangal le CAE agus le CFAE, ní bheidh an Danmhairg rannpháirteach i nglacadh an Rialacháin seo agus ní bheidh sé ina cheangal ar an Danmhairg ná ní bheidh sí faoi réir a chur i bhfeidhm. Ós rud é go gcuireann an Rialachán seo le acquis Schengen, cinnfidh an Danmhairg, i gcomhréir le hAirteagal 4 den Phrótacal sin, laistigh de thréimhse sé mhí tar éis don Chomhairle cinneadh a dhéanamh ar an Rialachán seo, an gcuirfidh sí chun feidhme ina dlí náisiúnta é. (38)Tá Éire rannpháirteach sa Rialachán seo i gcomhréir le hAirteagal 5(1) de Phrótacal Uimh. 19 maidir le acquis Schengen arna lánpháirtiú i gcreat an Aontais Eorpaigh atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, agus i gcomhréir le hAirteagal 6(2) de Chinneadh 2002/192/CE ón gComhairle. (39) Baineann rannpháirtíocht na hÉireann sa Rialachán seo i gcomhréir le hAirteagal 6(2) de Chinneadh 2002/192/CE le freagrachtaí an Aontais chun bearta a dhéanamh lena bhforbraítear forálacha acquis Schengen i gcoinne na inimirce neamhdhleathaí, forálacha a bhfuil Éire rannpháirteach iontu. (40)Maidir leis an Íoslainn agus leis an Iorua, is é atá sa Rialachán seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích ag Comhairle an Aontais Eorpaigh agus Poblacht na hÍoslainne agus Ríocht na hIorua maidir le comhlachas an dá thír sin le acquis Schengen a chur chun feidhme, a chur i bhfeidhm agus a fhorbairt, ar forálacha iad a thagann faoi réim an réimse dá dtagraítear in Airteagal 1, pointe A, de Chinneadh 1999/437/CE ón gComhairle. (41)Maidir leis an Eilvéis, is é atá sa Rialachán seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt, ar forálacha iad a thagann faoi réim an réimse dá dtagraítear in Airteagal 1, pointe A, de Chinneadh 1999/437/CE, arna léamh i gcomhar le hAirteagal 3 de Chinneadh 2008/146/CE ón gComhairle. (42)Maidir le Lichtinstéin, is é atá sa Rialachán seo forbairt ar fhorálacha acquis Schengen de réir bhrí an Phrótacail idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin i ndáil le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis chengen a chur chun feidhme, a chur i bhfeidhm agus a fhorbairt, ar forálacha iad a thagann faoi réim an réimse dá dtagraítear in Airteagal 1, pointe A, de Chinneadh 1999/437/CE ón gComhairle arna léamh i gcomhar le hAirteagal 3 de Chinneadh 2011/350/AE ón gComhairle. (43)A mhéid a bhaineann leis an gCipir, an Bhulgáir, an Rómáin agus an Chróit, is é atá sa Rialachán seo gníomh atá ag cur le acquis Schengen nó atá gaolmhar leis ar dhóigh eile, de réir bhrí Airteagal 3(1) d’Ionstraim Aontachais 2003, Airteagal 4(1) d’Ionstraim Aontachais 2005 agus Airteagal 4(1) d’Ionstraim Aontachais 2011.

(44)Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 42(1) de Rialachán (AE) 2018/1725 agus thug sé a thuairim uaidh an [XX]. TAR ÉIS AN RIALACHÁN SEO A GHLACADH: CAIBIDIL 1 FORÁLACHA GINEARÁLTA Airteagal 1 Ábhar Chun éifeachtacht agus éifeachtúlacht seiceálacha teorann ag teorainneacha seachtracha a fheabhsú agus a éascú agus chun inimirce neamhdhleathach a chomhrac, leagtar síos leis an Rialachán seo na rialacha maidir leis an méid seo a leanas: (a)bailiú réamhaisnéise faoi phaisinéirí ('sonraí API') maidir le heitiltí isteach san Aontas ag aeriompróirí; (b)aistriú na sonraí API ag aeriompróirí chuig an ródaire; (c)tarchur na sonraí API ón ródaire chuig na húdaráis inniúla teorann. Airteagal 2 Raon feidhme Tá feidhm ag an Rialachán seo maidir le haeriompróirí a dhéanann eitiltí sceidealaithe nó neamhsceidealaithe isteach san Aontas. Airteagal 3 Sainmhínithe Chun críocha an Rialacháin seo tá feidhm ag na sainmhínithe seo a leanas: (a)ciallaíonn 'aeriompróir' gnóthas aeriompair mar a shainítear in Airteagal 3, pointe 1, de Threoir (AE) 2016/681; (b)ciallaíonn 'seiceálacha teorann' na seiceálacha mar a shainítear in Airteagal 2, pointe 11, de Rialachán (AE) 2016/399; (c)ciallaíonn 'eitiltí isteach san Aontas' eitiltí a eitlíonn ó chríoch tríú tír nó ó chríoch Ballstáit nach bhfuil rannpháirteach sa Rialachán seo, agus a bhfuil sé beartaithe acu teacht go talamh ar chríoch Ballstáit atá rannpháirteach sa Rialachán seo;

(d)ciallaíonn 'pointe trasnaithe teorann' pointe trasnaithe teorann mar a shainítear in Airteagal 2, pointe 8, de Rialachán (AE) 2016/399; (e)ciallaíonn 'eitilt sceidealaithe' eitilt a oibrítear de réir amchlár socraithe, ar féidir leis an bpobal i gcoitinne ticéid a cheannach lena haghaidh; (f)ciallaíonn 'eitilt neamhsceidealaithe' eitilt nach n-oibrítear de réir amchlár socraithe agus nach gá gur cuid de bhealach rialta nó de bhealach sceidealaithe í; (g)ciallaíonn 'údarás inniúil teorann' an t-údarás a gcuireann Ballstát de chúram air chun seiceálacha teorann a dhéanamh agus a ainmníonn an Ballstát sin, agus a dtugann an Ballstát sin fógra ina leith, i gcomhréir le hAirteagal 11(2); (h)ciallaíonn ‘paisinéir‘ aon duine, seachas baill den fhoireann, a iompraítear nó a iomprófar in aerárthach le toiliú an aeriompróra, agus an toiliú sin léirithe le clárú an duine sin ar an liosta paisinéirí; (i)ciallaíonn ‘foireann‘ aon duine ar bord aerárthaigh le linn na heitilte, seachas paisinéir, a oibríonn ar an aerárthach agus a oibríonn an t-aerárthach, lena n-áirítear foireann eitilte agus foireann cábáin; (j)ciallaíonn 'taistealaí' paisinéir nó ball foirne; (k)ciallaíonn 'sonraí réamhaisnéise faoi phaisinéirí' nó 'sonraí API' sonraí na dtaistealaithe agus an fhaisnéis eitilte dá dtagraítear in Airteagal 4(2) agus (3) faoi seach; (l)ciallaíonn 'Aonad um Fhaisnéis faoi Phaisinéirí' nó 'PIU' an t-údarás inniúil dá dtagraítear i bpointe (i) d'Airteagal 3 de Rialachán (AE) [forfheidmiú an dlí API]; (m)ciallaíonn 'an ródaire' an ródaire dá dtagraítear in Airteagal 9; (n)ciallaíonn ‘sonraí pearsanta’ aon fhaisnéis mar a shainítear in Airteagal 4, pointe 1, de Rialachán (AE) 2016/679. CAIBIDIL 2 SONRAÍ API A BHAILIÚ AGUS A AISTRIÚ Airteagal 4 Sonraí API atá le bailiú ag aeriompróirí 1.Baileoidh aeriompróirí sonraí API na dtaistealaithe, ina mbeidh sonraí na dtaistealaithe agus an fhaisnéis eitilte a shonraítear i mír 2 agus i mír 3 den Airteagal seo, faoi seach, maidir leis na heitiltí dá dtagraítear in Airteagal 2, chun na sonraí API sin a aistriú chuig an ródaire i gcomhréir le hAirteagal 6. 2.Beidh na sonraí seo a leanas maidir le gach taistealaí ar an eitilt i gceist leis na sonraí API : (a)sloinne (ainm teaghlaigh); céadainm nó céadainmneacha (ainmneacha baiste); (b)dáta breithe, inscne agus náisiúntacht; (c)cineál agus uimhir an doiciméid taistil agus cód trí litir na tíre a d’eisigh an doiciméad taistil;

(d)an dáta a rachaidh bailíocht an doiciméid taistil in éag; (e)cé acu an paisinéir nó ball den fhoireann é nó í an taistealaí (stádas an taistealaí); (f)an uimhir lena sainaithnítear taifead ainmneacha paisinéirí a úsáideann aeriompróir chun paisinéir a aimsiú laistigh dá chóras faisnéise (aimsitheoir taifead PNR); (g)an fhaisnéis faoi shuíocháin, amhail uimhir an tsuíocháin san aerárthach a shannfar do phaisinéir, i gcás ina mbailíonn an t-aeriompróir an fhaisnéis sin; (h)faisnéis faoi bhagáiste, mar shampla líon na málaí seiceáilte, sa chás ina mbailíonn an t-aeriompróir faisnéis den sórt sin. 3.Cuimseofar sna sonraí API freisin an fhaisnéis eitilte seo a leanas maidir le heitilt gach taistealaí: (a)uimhir aitheantais na heitilte nó, murab ann d'uimhir den sórt sin, modh eile atá soiléir agus oiriúnach chun an eitilt a shainaithint; (b)más infheidhme, pointe iontrála an trasnaithe teorann isteach i gcríoch an Bhallstáit; (c)cód an aerfoirt iontrála isteach i gcríoch an Bhallstáit; (d)an pointe tosaigh bordála; (e)an dáta áitiúil agus an t -am imeachta measta; (f)an dáta áitiúil agus an t-am teachta measta. Airteagal 5 Modhanna chun sonraí API a bhailiú 1.Baileoidh aeriompróirí na sonraí API de bhun Airteagal 4 ar bhealach ina mbeidh na sonraí API a aistreoidh siad i gcomhréir le hAirteagal 6 cruinn, iomlán agus cothrom le dáta. 2.Baileoidh aeriompróirí na sonraí API dá dtagraítear in Airteagal 4(2), pointí (a) go (d), trí mhodhanna uathoibrithe chun sonraí meaisín-inléite dhoiciméad taistil an taistealaí lena mbaineann a bhailiú. Déanfaidh siad amhlaidh i gcomhréir leis na ceanglais theicniúla mhionsonraithe agus na rialacha oibríochtúla mionsonraithe dá dtagraítear i mír 4, i gcás inar glacadh na rialacha sin agus ina mbeidh siad infheidhme. I gcás nach féidir úsáid den sórt sin a bhaint as modh uathoibrithe mar gheall ar an doiciméad taistil nach bhfuil sonraí meaisín-inléite air, áfach, baileoidh aeriompróirí na sonraí sin de láimh, ar bhealach lena n-áiritheofar go gcomhlíonfar mír 1. 3.Beidh aon mhodh uathoibrithe a úsáidfidh aeriompróirí chun sonraí API a bhailiú faoin Rialachán seo, iontaofa, slán agus cothrom le dáta. 4.Tugtar an chumhacht don Choimisiún gníomhartha tarmligthe a ghlacadh i gcomhréir le hAirteagal 37 chun an Rialachán seo a fhorlíonadh trí cheanglais theicniúla mhionsonraithe agus rialacha oibríochtúla mionsonraithe a leagan síos maidir le bailiú na sonraí API dá dtagraítear in Airteagal 4(2), pointe (a) go pointe (d), agus úsáid á baint as modhanna uathoibrithe i gcomhréir le mír 2 agus mír 3 den Airteagal seo. 5.Aeriompróirí a úsáideann modhanna uathoibrithe chun an fhaisnéis dá dtagraítear in Airteagal 3(1) de Threoir 2004/82/CE a bhailiú, beidh siad i dteideal é sin a dhéanamh agus na ceanglais theicniúla a bhaineann leis an úsáid sin dá dtagraítear i mír 4 á gcur i bhfeidhm acu, i gcomhréir leis an Treoir sin.

Airteagal 6 Oibleagáidí ar aeriompróirí maidir le haistriú sonraí API 1.Aistreoidh aeriompróirí na sonraí API chuig an ródaire trí mheán leictreonach. Déanfaidh siad amhlaidh i gcomhréir leis na rialacha mionsonraithe dá dtagraítear i mír 3, i gcás inar glacadh na rialacha sin agus ina mbeidh siad infheidhme. 2.Aistreoidh aeriompróirí na sonraí API tráth na seiceála isteach agus díreach i ndiaidh dhúnadh na heitilte, is é sin, a luaithe a rachaidh na paisinéirí ar bord an aerárthaigh mar ullmhúchán d'imeacht agus nuair nach féidir le paisinéirí dul ar bord an aerárthaigh nó an t-aerárthach a fhágáil a thuilleadh. 3.Tugtar an chumhacht don Choimisiún gníomhartha tarmligthe a ghlacadh i gcomhréir le hAirteagal 37 chun an Rialachán seo a fhorlíonadh trí na rialacha mionsonraithe is gá a leagan síos maidir leis na prótacail chomhchoiteanna agus na formáidí sonraí tacaithe a úsáidfear chun sonraí API a aistriú chuig an ródaire dá dtagraítear i mír 1. 4.I gcás ina bhfaighidh aeriompróir amach, i ndiaidh sonraí a aistriú chuig an ródaire, go bhfuil na sonraí API míchruinn, neamhiomlán, nach bhfuil siad cothrom le dáta a thuilleadh nó gur próiseáladh go neamhdhleathach iad, nó nach sonraí API atá sna sonraí, cuirfidh sé an méid sin in iúl láithreach do Ghníomhaireacht an Aontais Eorpaigh chun Bainistiú Oibríochtúil a dhéanamh ar Chórais Mhórscála TF sa Limistéar Saoirse, Slándála agus Ceartais (eu-LISA). Ar fhaisnéis den sórt sin a fháil, cuirfidh eu-LISA é sin in iúl láithreach don údarás inniúil teorann a fuair na sonraí API arna dtarchur tríd an ródaire. Airteagal 7 Sonraí API arna bhfáil a phróiseáil Próiseálfaidh na húdaráis inniúla teorann sonraí API, a aistreofar chucu i gcomhréir leis an Rialachán seo, chun na gcríoch dá dtagraítear in Airteagal 1, agus chun na gcríoch sin amháin. Airteagal 8 Sonraí API a stóráil agus a scriosadh 1.Stórálfaidh aeriompróirí, ar feadh tréimhse ama 48 n-uair an chloig ó am imeachta na heitilte, na sonraí API a bhaineann leis an bpaisinéir sin a bhailigh siad de bhun Airteagal 4. Scriosfaidh siad na sonraí API sin láithreach agus go buan nuair a rachaidh an tréimhse ama sin in éag. 2.Stórálfaidh na húdaráis inniúla teorann, ar feadh tréimhse ama 48 n-uair an chloig ó am imeachta na heitilte, na sonraí API a bhaineann leis an bpaisinéir sin a fuair siad tríd an ródaire de bhun Airteagal 11. Scriosfaidh siad na sonraí API sin láithreach agus go buan nuair a rachaidh an tréimhse ama sin in éag. 3.I gcás ina dtagann aeriompróir nó údarás teorann inniúil ar an eolas go bhfuil na sonraí a bhailigh sé, a d'aistrigh sé nó a fuair sé faoin Rialachán seo míchruinn, neamhiomlán, nó nach bhfuil siad cothrom le dáta a thuilleadh nó gur próiseáladh go neamhdhleathach iad, nó nach sonraí API atá sna sonraí, déanfaidh sé na sonraí API sin a cheartú, a chomhlánú nó a nuashonrú, nó a scriosadh go buan láithreach. Tá an méid sin gan dochar don fhéidearthacht d'aeriompróirí na sonraí a choinneáil agus a úsáid nuair is gá le haghaidh ghnáthchúrsa a ngnó i gcomhréir leis an dlí is infheidhme. CAIBIDIL 3 FORÁLACHA A BHAINEANN LEIS AN RÓDAIRE Airteagal 9 An ródaire 1.déanfaidh eu-LISA ródaire a dhearadh, a fhorbairt, a óstáil agus a bhainistiú go teicniúil, i gcomhréir le hAirteagal 22 agus le hAirteagal 23, chun aistriú sonraí API ag na haeriompróirí chuig na húdaráis inniúla teorann agus chuig na PIUnna a éascú i gcomhréir leis an Rialachán seo agus le Rialachán (AE) Uimh. [forfheidhmiú an dlí API], faoi seach.

2.Is éard a bheidh sa ródaire: (a)bonneagar lárnach, lena n-áirítear foireann comhpháirteanna teicniúla lena gcuimseofar tarchur sonraí API; (b)bealach cumarsáide slán idir an bonneagar lárnach agus na húdaráis teorann inniúla agus na PIUnna, agus bealach cumarsáide slán idir an bonneagar lárnach agus na haeriompróirí, chun sonraí API a aistriú agus le haghaidh aon chumarsáid a bhaineann leis sin. 3.Gan dochar d'Airteagal 10 den Rialachán seo, déanfar comhpháirteanna teicniúla, lena n-áirítear comhpháirteanna crua-earraí agus bogearraí, na seirbhíse gréasáin dá dtagraítear in Airteagal 13 de Rialachán (AE) 2017/2226 ó Pharlaimint na hEorpa agus ón gComhairle, an gheata iompróra dá dtagraítear in Airteagal 6(2), pointe (k), de Rialachán (AE) 2018/1240, agus an gheata iompróra dá dtagraítear in Airteagal 2a, pointe (h), de Rialachán (CE) 767/2008 ó Pharlaimint na hEorpa agus ón gComhairle a chomhroinnt agus a athúsáid a mhéid is féidir go teicniúil leis an ródaire. Airteagal 10 Úsáid eisiach an ródaire Ní úsáidfidh aeriompróirí an ródaire ach chun sonraí API a aistriú amháin agus ní úsáidfidh údaráis teorann inniúla agus PIUnna é ach chun sonraí API a fháil amháin, i gcomhréir leis an Rialachán seo agus le Rialachán (AE) [forfheidhmiú dlí API], faoi seach. Airteagal 11 Tarchur sonraí API ón ródaire chuig na húdaráis inniúla teorann 1.Leis an ródaire, déanfar na sonraí API, arna n-aistriú chuige de bhun Airteagal 6, a tharchur láithreach agus ar bhealach uathoibrithe chuig údaráis inniúla teorann an Bhallstáit dá dtagraítear in Airteagal 4(3), pointe (c). Déanfaidh sé amhlaidh i gcomhréir leis na rialacha mionsonraithe dá dtagraítear i mír 4 den Airteagal seo, i gcás inar glacadh na rialacha sin agus ina mbeidh siad infheidhme. Chun críoch an tarchuir sin, déanfaidh eu-LISA tábla comhfhreagrais idir na haerfoirt tionscnaimh agus cinn scríbe éagsúla agus na tíortha lena mbaineann siad a bhunú agus a choimeád cothrom le dáta. 2.Ainmneoidh an Ballstát na húdaráis inniúla teorann atá údaraithe chun na sonraí API a aistrítear chucu ón ródaire a fháil i gcomhréir leis an Rialachán seo. Tabharfaidh siad fógra do eu-LISA agus don Choimisiún, faoi dháta chur i bhfeidhm an Rialacháin seo dá dtagraítear sa dara fomhír d'Airteagal 39, maidir le hainm agus sonraí teagmhála na n-údarás inniúil teorann agus, más gá, nuashonróidh siad an fhaisnéis a dtugtar fógra ina leith. Déanfaidh an Coimisiún, ar bhonn na bhfógraí agus na nuashonruithe sin, liosta de na húdaráis inniúla teorann a dtugtar fógra dóibh a thiomsú agus a cuirfidh sé ar fáil go poiblí é, lena n-áirítear a sonraí teagmhála. 3.Áiritheoidh na Ballstáit nach mbeidh rochtain ach ag baill foirne chuí-údaraithe na n-údarás inniúil teorann ar na sonraí API arna dtarchur chucu tríd an ródaire. Leagfaidh siad síos na rialacha is gá chuige sin. Áireofar leis rialacha sin rialacha maidir le liosta de na baill foirne sin agus a bpróifílí a chruthú agus a thabhairt cothrom le dáta go rialta. 4.Tugtar an chumhacht don Choimisiún gníomhartha tarmligthe a ghlacadh i gcomhréir le hAirteagal 37 chun an Rialachán seo a fhorlíonadh trí na rialacha mionsonraithe teicniúla agus nós imeachta a leagan síos maidir le tarchur sonraí API ón ródaire dá dtagraítear i mír 1. Airteagal 12 Scriosadh na sonraí API ón ródaire Ní dhéanfar sonraí API, arna n-aistriú chuig an ródaire de bhun an Rialacháin seo agus Rialachán (AE) [forfheidhmiú an dlí API], a stóráil ar an ródaire ach a mhéid is gá chun an tarchur chuig na húdaráis inniúla teorainneacha ábhartha nó chuig PIUnna ábhartha a chur i gcrích amháin, de réir mar is infheidhme, i gcomhréir leis na Rialacháin sin agus scriosfar iad ón ródaire láithreach, go buan agus ar bhealach uathoibrithe, sa dá chás seo a leanas: (a)i gcás ina mbeidh tarchur na sonraí API chuig na húdaráis inniúla teorann nó chuig PIUnna ábhartha, de réir mar is infheidhme, curtha i gcrích; (b)maidir le Rialachán (AE) [forfheidhmiú an dlí API], i gcás ina mbaineann na sonraí API le heitiltí eile laistigh den Aontas seachas na heitiltí sin ar na liostaí dá dtagraítear in Airteagal 5(2) den Rialachán sin.

Airteagal 13 Logaí a choinneáil 1.coinneoidh eu-LISA logaí de na hoibríochtaí próiseála go léir a bhaineann le haistriú sonraí API tríd an ródaire faoin Rialachán seo agus faoi Rialachán (AE) [forfheidhmiú an dlí API]. Cumhdófar sna logaí sin an méid seo a leanas: (a)an t-aeriompróir a d'aistrigh na sonraí API chuig an ródaire; (b)na húdaráis teorann inniúla agus PIUnna ar tarchuireadh na sonraí API chucu tríd an ródaire; (c)dáta agus am an aistrithe dá dtagraítear i bpointe (a) agus i bpointe (b), agus áit an aistrithe; (d)aon rochtain ag foireann eu-LISA is gá chun an ródaire a chothabháil, dá dtagraítear in Airteagal 23(3); (e)aon fhaisnéis eile a bhaineann leis na hoibríochtaí próiseála sin is gá chun faireachán a dhéanamh ar shlándáil agus ar shláine na sonraí API agus ar dhlíthiúlacht na n-oibríochtaí próiseála sin. Ní áireofar sna logaí sin aon sonraí pearsanta, seachas an fhaisnéis is gá chun an ball foirne ábhartha de chuid eu-LISA, dá dtagraítear i bpointe (d) den chéad fhomhír, a shainaithint. 2.Cruthóidh aeriompróirí logaí de na hoibríochtaí próiseála go léir faoin Rialachán seo arna ndéanamh trí úsáid a bhaint as na modhanna uathoibrithe dá dtagraítear in Airteagal 5(2). Cumhdófar sna logaí sin dáta, am agus áit aistrithe na sonraí API. 3.Úsáidfear na logaí dá dtagraítear i mír 1 agus i mír 2 chun slándáil agus sláine na sonraí API agus dlíthiúlacht na próiseála a áirithiú, go háirithe maidir leis na ceanglais a leagtar amach sa Rialachán seo agus i Rialachán (AE) [Forfheidhmiú an Dlí API] a chomhlíonadh, lena n-áirítear imeachtaí le haghaidh pionós as sáruithe ar na ceanglais sin i gcomhréir le hAirteagal 29 agus le hAirteagal 30 den Rialachán seo. 4.Déanfaidh eu-LISA agus na haeriompróirí bearta iomchuí chun na logaí a chruthaigh siad de bhun mhír 1 agus mhír 2, faoi seach, a chosaint ar rochtain neamhúdaraithe agus ar rioscaí slándála eile. 5.Coinneoidh eu-LISA agus na haeriompróirí na logaí a chruthaigh siad de bhun mhír 1 agus mhír 2, faoi seach, ar feadh tréimhse bliana ón uair a cruthaíodh na logaí sin. Scriosfaidh siad na logaí sin láithreach agus go buan nuair a rachaidh an tréimhse ama sin in éag. Má bhíonn na logaí sin ag teastáil le haghaidh nósanna imeachta chun faireachán a dhéanamh ar shonraí API nó chun slándáil agus sláine na sonraí sin nó dlíthiúlacht na n-oibríochtaí próiseála, dá dtagraítear i mír 2, a áirithiú, agus má bhíonn tús curtha cheana leis na nósanna imeachta sin ón uair a chuaigh an tréimhse ama dá dtagraítear sa chéad fhomhír in éag, áfach, féadfaidh eu-LISA agus na haeriompróirí na logaí sin a choinneáil a fhad is gá do na nósanna imeachta sin. Sa chás sin, scriosfaidh siad na logaí sin láithreach nuair nach mbeidh siad riachtanach a thuilleadh do na nósanna imeachta sin. Airteagal 14 Gníomhaíochtaí i gcás nach féidir an ródaire a úsáid ar chúiseanna teicniúla 1.I gcás nach féidir an ródaire a úsáid ar chúiseanna teicniúla chun sonraí API a tharchur mar gheall gur theip an ródaire, tabharfaidh eu-LISA fógra láithreach do na haeriompróirí agus do na húdaráis inniúla teorann faoin dodhéanteacht theicniúil sin ar bhealach uathoibrithe. Sa chás sin, déanfaidh eu-LISA bearta láithreach chun aghaidh a thabhairt ar an dodhéantacht theicniúil an ródaire a úsáid agus tabharfaidh sé fógra láithreach do na páirtithe sin nuair a bheidh aghaidh tugtha air go rathúil. Le linn na tréimhse ama idir na fógraí sin, ní bheidh feidhm ag Airteagal 6(1), a mhéid a chuirtear cosc leis an dodhéantacht theicniúil ar aistriú sonraí API chuig an ródaire. A mhéid a bheidh an cás sin amhlaidh, ní bheidh feidhm ag Airteagal 4(1) ná ag Airteagal 8(1) maidir leis na sonraí API atá i gceist ach oiread le linn na tréimhse ama sin. 2.I gcás ina bhfuil sé dodhéanta ar chúiseanna teicniúla an ródaire a úsáid chun sonraí API a tharchur mar gheall gur theip ar chórais nó ar bhonneagar Ballstáit dá dtagraítear in Airteagal 20, tabharfaidh údaráis inniúla teorann an Bhallstáit sin fógra láithreach do na haeriompróirí, d'údaráis inniúla na mBallstát eile, do eu-LISA agus don Choimisiún maidir leis an dodhéantacht theicniúil sin ar bhealach uathoibrithe. Sa chás sin, déanfaidh an Ballstát sin bearta láithreach chun aghaidh a thabhairt ar an dodhéantacht theicniúil an ródaire a úsáid agus tabharfaidh sé fógra láithreach do na páirtithe sin nuair a bheidh aghaidh tugtha air go rathúil. Le linn na tréimhse ama idir na fógraí sin, ní bheidh feidhm ag Airteagal 6(1), a mhéid a chuirtear cosc leis an dodhéantacht theicniúil ar aistriú sonraí API chuig an ródaire. A mhéid a bheidh an cás sin amhlaidh, ní bheidh feidhm ag Airteagal 4(1) ná ag Airteagal 8(1) maidir leis na sonraí API atá i gceist ach oiread le linn na tréimhse ama sin.

3.I gcás ina bhfuil sé dodhéanta ar chúiseanna teicniúla an ródaire a úsáid chun sonraí API a tharchur mar gheall gur theip ar chórais nó ar bhonneagar aeriompróra dá dtagraítear in Airteagal 21, tabharfaidh an t-aeriompróir sin fógra láithreach do na húdaráis teorann inniúla, do eu-LISA agus don Choimisiún maidir leis an dodhéantacht theicniúil sin ar bhealach uathoibrithe. Sa chás sin, déanfaidh an t-aeriompróir sin bearta láithreach chun aghaidh a thabhairt ar an dodhéantacht theicniúil an ródaire a úsáid agus tabharfaidh sé fógra láithreach do na páirtithe sin nuair a bheidh aghaidh tugtha air go rathúil. Le linn na tréimhse ama idir na fógraí sin, ní bheidh feidhm ag Airteagal 6(1), a mhéid a chuirtear cosc leis an dodhéantacht theicniúil ar aistriú sonraí API chuig an ródaire. A mhéid a bheidh an cás sin amhlaidh, ní bheidh feidhm ag Airteagal 4(1) ná ag Airteagal 8(1) maidir leis na sonraí API atá i gceist ach oiread le linn na tréimhse ama sin. I gcás go mbeidh aghaidh tugtha go rathúil ar an dodhéantacht theicniúil, cuirfidh an t-aeriompróir lena mbaineann, gan mhoill, tuarascáil faoi bhráid an údaráis náisiúnta inniúil maoirseachta dá dtagraítear in Airteagal 29 ina mbeidh na mionsonraí uile is gá maidir leis an dodhéantacht theicniúil, lena n-áirítear na cúiseanna atá leis an dodhéantacht theicniúil, méid agus iarmhairtí an dodhéantachta teicniúla, chomh maith leis na bearta a rinneadh chun aghaidh a thabhairt uirthi. CAIBIDIL 4 FORÁLACHA SONRACHA MAIDIR LE SONRAÍ PEARSANTA A CHOSAINT Airteagal 15 Rialaitheoirí sonraí pearsanta Beidh na húdaráis inniúla teorann ina rialaitheoirí, de réir bhrí Airteagal 4, pointe (7), de Rialachán (AE) 2016/679, i ndáil le próiseáil sonraí API ar sonraí pearsanta iad tríd an ródaire, lena n-áirítear tarchur agus stóráil na sonraí sin sa ródaire ar chúiseanna teicniúla, agus i ndáil le próiseáil na sonraí API ar sonraí pearsanta iad dá dtagraítear in Airteagal 7 den Rialachán seo. Beidh na haeriompróirí ina rialaitheoirí, de réir bhrí Airteagal 4, pointe (7), de Rialachán (AE) 2016/679, i ndáil le próiseáil sonraí API ar sonraí pearsanta iad i ndáil le bailiú na sonraí sin agus aistriú na sonraí sin chuig an ródaire faoin Rialachán seo. Airteagal 16 Próiseálaí sonraí pearsanta Beidh eu-LISA ina phróiseálaí de réir bhrí Airteagal 3, pointe (12), de Rialachán (AE) 2018/1725 i ndáil le sonraí API ar sonraí pearsanta iad a phróiseáil tríd an ródaire i gcomhréir leis an Rialachán seo agus le Rialachán (AE) [forfheidhmiú an dlí API]. Airteagal 17 Slándáil 1.Áiritheoidh eu-LISA slándáil na sonraí API, go háirithe sonraí API ar sonraí pearsanta iad, a phróiseálfaidh sé de bhun an Rialacháin seo agus de bhun Rialachán (AE) [forfheidhmiú an dlí API]. Áiritheoidh na húdaráis inniúla teorann agus na haeriompróirí slándáil na sonraí API, go háirithe sonraí API ar sonraí pearsanta iad, agus go ndéanfaidh siad iad a phróiseáil de bhun an Rialacháin seo. Comhoibreoidh eu-LISA, na húdaráis inniúla teorann agus na haeriompróirí lena chéile, i gcomhréir lena gcuid freagrachtaí féin agus i gcomhréir le dlí an Aontais, chun slándáil den sórt sin a áirithiú. 2.Go sonrach, déanfaidh eu-LISA na bearta is gá chun slándáil an ródaire agus na sonraí API, go háirithe sonraí API ar sonraí pearsanta iad, a tharchur tríd an ródaire, lena n-áirítear trí phlean slándála, plean leanúnachais gnó agus plean athshlánaithe ó thubaiste a bhunú, a chur chun feidhme agus a tabhairt cothrom le dáta go rialta, chun an méid seo a leanas a dhéanamh: (a)an ródaire a chosaint go fisiciúil, lena n-áirítear trí phleananna teagmhasacha a dhéanamh chun comhpháirteanna criticiúla de a chosaint; (b)cosc a chur ar aon phróiseáil neamhúdaraithe de na sonraí API, lena n-áirítear aon rochtain neamhúdaraithe orthu agus iad a chóipeáil, a mhodhnú nó a scriosadh, le linn aistriú na sonraí API chuig an ródaire agus uaidh agus le linn stóráil na sonraí API ar an ródaire i gcás inar gá sin chun an tarchur a thabhairt chun críche, go háirithe trí theicnící criptithe iomchuí; (c)a áirithiú gur féidir a fhíorú agus a shuíomh cé na húdaráis teorann inniúla nó PIUnna a dtarchuirfear na sonraí API chucu tríd an ródaire; (d)tuairisciú mar is ceart dá Bhord Bainistíochta faoi aon fhabht i bhfeidhmiú an ródaire;

(e)faireachán a dhéanamh ar éifeachtacht na mbeart slándála a cheanglaítear faoin Airteagal seo agus faoi Rialachán (AE) 2018/1725, agus na bearta slándála sin a mheasúnú agus a thabhairt cothrom le dáta i gcás inar gá sin i bhfianaise forbairtí teicneolaíocha nó oibríochtúla. Ní dhéanfaidh na bearta dá dtagraítear sa chéad fhomhír den mhír seo difear d'Airteagal 33 de Rialachán (AE) 2018/1725 agus d'Airteagal 32 de Rialachán (AE) 2016/679. Airteagal 18 Féinfhaireachán Déanfaidh na haeriompróirí agus na húdaráis inniúla faireachán ar a gcomhlíontacht maidir lena gcuid oibleagáidí féin faoin Rialachán seo, go háirithe maidir lena bpróiseáil ar shonraí API ar sonraí pearsanta iad, lena n-áirítear trí na logaí dá dtagraítear in Airteagal 13 a fhíorú go minic. Airteagal 19 Iniúchtaí ar chosaint sonraí pearsanta 1.Áiritheoidh na húdaráis inniúla náisiúnta um chosaint sonraí dá dtagraítear in Airteagal 51 de Rialachán (AE) 2016/679 go ndéanfar iniúchadh, uair amháin ar a laghad gach 4 bliana, ar oibríochtaí próiseála ar shonraí API ar sonraí pearsanta iad arna ndéanamh ag na húdaráis inniúla teorann chun